Batu Mamak: April 2010\nDILULUI DEBATA DO NAPOSONA\n“Na lilu do ahu songon birubiru na mago, sai lului ma naposoM, ai ndang huhalupahon angka tonaMi.” (Ps.119:176)\nDi ari on sahat hita tu bona ni bulan na palimahon di taon 2010 on. Pujionta do Debata, jala dohononta mauliate ala horas do hita sahat tu tingki on. Di bulan na salpu i, sai adong angka na pajuthon roha. Lam tamba do rupani arga ni situhoron, gabe lam tu maolna hita mangolu. Di parngoluon ni negaranta pe adong do tong angka siarsakhononhon. Masa do rupani hagaoron di Tanjungpriok, jala marmullopan angka sibahen na so uhum. Apala na pagondok roha, adong do sian i siboto uhum dohot sipajongjong hatigoran. Mardomu tusi, apala di na talangkahon nuaeng patta di bona bulan Mei on, marhite tema ni bulan on naeng paingoton ni Tuhanta i do hita taringot tu na patut sipatupaonta.\nSarupa tu Ps.1 dohot 19, Ps.119 on sada perenungan do taringot tu patik ni Debata. Disi, dipapujipuji do patik i songon asiasi ni Debata na umarga. Didok rupani: “Hasintongan do angka uhum ni Jahowa, tigor do sudena. Umarga do angka i sian mas dohot sian sere palangki na godang situtu, tumonggi do angka i sian situak ni loba dohot tanggule” (Ps.19:10b-11). Ala ni argana, didok parpsalmn 119 on ma di ujung ni ayat on: “Ndang huhalupahon angka tonami.” Na nidokna, sai dipingkirpingkiri do i arian dohot borngin, dihalomohon jala diradoti (pat.Jos.1:8; Ps.1:2). Nang pe songon i, ala ni paraloanna na mansai borat, lilu do ibana, ndang sai marsihohot be di dalan ni Tuhan i. Apala i ma na pinarhatopotna di bona ni ayat on, didok: “Na lilu do ahu songon birubiru na mago.” Didok na mandok, molo lilu sada birubiru, hira so adong do kemungkinanna mulak. Molo manghuling (mengembik) ibana, dialusi angka donganna na tading i do i. Alai asing, singkat ni na humusor jala mardalan mandapothon angka donganna i, lam maringkati do ibana dompak haliluonna i, gabe lam lilu jala lam mago. Holan sada do kemungkinanna mulak jala malua, i ma molo dilului jala jumpang parmahan i ibana. I do na pinarhatopot ni parpsalmen on umbahen didok: “Sai lului ma naposoM.”\nNunga nidok, gondok do roha molo sian angka sibahen na so uhum na marmullopan di tingki na parpudi on adong deba siboto uhum dohot sipajongjong hatigoran. Ndang holan hapunjungannasida i, alai mara na ungkap do i di sude halak. Diboto do nian hata dohot patik ni Debata jala ndang dihalupahon dope hatigoran dohot hasintongan, alai ala balga ni parungkilon dohot paraloan, manang ala gogo ni elaela ni portibi gabe lilu jala mago di hamagoanna. Lam leleng, lam peam ma ibana di haliluon dohot di hamagoanna i, ndang diboto jala ndang hehe be rohana mulak. Ndang disadari be dirina naung lilu jala mago. Dipintori gariada dirina, didok ingkon i nama dalanna mangolu, ingkon margabus nama, ingkon manipu, ingkon mangalaosi. Ndang boi be mulak ala naung tarihot mansai togu. Taringot tu angka i ndang porlu hita manguhumuhumi, ai na boi masa do na songon i nang tu hita. Molo lam balga parungkilon, molo lam tu maolna na mangolu, gabe lilu hita jala ndang taboto sitondongon dohot sibahenonta. Angkup ni i, songon ruas ni bangsonta hita, ndang parsindak hita, alai dohot do martanggungjawab taringot tu angka na masa i. Ala ni i, sitopotanta do i tu Tuhanta i; sidohononta do: “Na lilu do hami songon birubiru na mago,” jala hombar tusi, sitangianghononta do tongtong asa dilului Debata hita jala ditogihon tu hamubaon ni roha, dipaulak tu dalan hatigoran dohot hasintongan.\nLaos i ma siparrohahononta di na mandalani di bulan Mei on. Di bulan on bolusonta do dua nari Minggu Haheheon, i ma Kantate dohot Rogate; ihut tusi dua pesta na balga, i ma Hananaek dohot Pentakoste na hinolangholangan ni Minggu Exaudia, dung i dipaujung dohot Minggu Trinitatis. Tuhanta naung hehe jala manaek i nunga mangusehon TondiNa tu hita, ala ni i gabe tatanda ma ise jala boha do Debata maradophon hita. Amanta do Ibana na manompa hita, Sipalua hita do Ibana na mandongani hita, Habadiaonta do Ibana na mangingani hita. Holong do rohaNa di hita, ndang holan di tingki burju, dohot do di tingki na lilu. Ala ni i sai boi do hita martangiang mangido asi ni rohaNa (Rogate dohot Exaudia), jala marende ma hita di Ibana (Kantate). Amen.\nDiposting oleh Pdt.MV Simanjuntak di 17.12 0 komentar\nSERMON JAMITA TU MINGGU KANTATE, 2 MEI 2010\nAndorang so surat 2 Korint on, sega do pardomuan ni si Paulus tu huria Korint. Bonsirna, i ma haroro ni angka ‘parbarita na uli’ na asing tu huria i. Mantat surat panindangion (rekomendasi) do nasida sian angka huria na tertentu (pat.2 Kor.3:1), jala digoari be do dirina apostel (pat.2 Kor.11:5). Disegai nasida do pardomuan ni si Paulus tu huria i, didok do na so apostel na tutu ibana, ai ndang tarida di ulaonna tanda ni apostel na sintong. Angkup ni i, adong hian do tahi ni si Paulus naeng ro manopot huria i, alai gabe ndang tarpatulussa. Dipabalgabalga nasida ma i, didok ma ibana halak na martahi sian neang ni rohana jala marguru tu sibukna (pat.2 Kor.1:12). Ala ni i lam sega ma parsaoran apostel i tu huria i. Gabe ditongos ibana ma sada surat tu nasida, i ma 2 Kor.2:14-7:4. Alai ndang marguna surat i, ai lam gaor do huria i. Ala ni i gabe ro ma ibana mandapothon huria i. I pe ndang marguna. Adong tahe sian huria i na barani mangaleai ibana (pat.2 Kor.2:5; 7:12). Gabe ditadinghon ma huria i, jala laho ibana tu Epesus. Sian i, mardongan iluilu (2 Kor.2:4), ditongos ma muse sada surat tu huria i, i ma 2 Kor.10-13 (na gabe digoari halak ‘surat iluilu/air mata’). Ditongoshon do i marhitehite si Titus, na laos ditugasi paturehon parsaoranna tu huria i. Tu sangkap i, dibahen do sada surat rekomendasi, i ma 2 Kor.8. Marantu do si Titus dohot ‘surat iluilu’ i, ai gabe muba do roha ni huria i jala diokui muse otoritas haapostelon ni si Paulus. Ala ni i gabe ditongoshon ma muse sada surat tu huria i, i ma 2 Kor.1:1-2, 13; 7:5-16 (na gabe digoar muse ‘surat pardamean/pengampunan’).\nDung mate si Paulus, dipasada huria Korint do angka suratna i. Ndang secara harpiah, alai diedit gabe sada hasadaon na utuh jala ditambahon ma tusi sada surat nari, i ma surat umum ni si Paulus tu angka huria na di Akhaya na taringot tu kolekte tu huria Jerusalem, i ma 2 Kor.9. Punguan ni angka surat i ma muse na gabe digoar 2 Korint di kanon Padan na Imbaru. Di suratma on do gumodang si Paulus manaringoti dirina. Ala ni paraloanna na tu huria i, tarpaksa do ibana manaringoti angka pengalamanna, hasurunganna, dohot sitaononna. Songon i pe i, ndang surat pribadi i, surat huria do. Panaringotionna di dirina dijalin do i dohot bahasan teologi angka na arga, songon na tarida nang di turpuk on.\nDi jolo, ditaringoti si Paulus do tohonan haapostelonna (1-6). Na mulia do tohonan i, ai marhite i marsinondang Barita na Uli i didokhon Debata. Alai kontrast tusi, sitaon na porsuk do ibana. “Di bagasan inganan na mura matapor do artanami on,” ninna (7a). Barita na Uli i do na nidokna disi. Ndang holan marhite hatana ibana mamaritahon Barita na Uli i, alai marhite sandok ngoluna do. Di bagasan dirina dipausungusung ibana do Barita na Uli i, dihatindanghon marhite hata dohot pambahenan manang ngoluna jala marhasil situtu. Halongangan do i, ai na gale do ibana, parsahitsahit (pat.2 Kor.12:7), jala parhaporsuhon (8-9). Alai boasa ingkon marhite sahalak na gale jala parsitaonon Debata mandokhon marsinondang Barita na Uli i? Alusna: Parjolo, asa patar hagogoonNa. “Asa Debata nampuna hagogoon na sumurung i,” ninna (7b). Aut sura na gogo ibana (parbarita na uli umumna) di pardagingon, na sangap jala na marmulia, dohonon ni halak do na hagogoonna i do na manghorhon marparbue ulaon i. Alai ala na gale ibana, hape marantu situtu di ulaon mamaritahon Barita na Uli i, tontu na sian ruar ni dirina do hagogoon na manghorhon i, i ma na sian Debata. Paduahon, asa patar hamamate dohot hangongolu ni Kristus Jesus i. “Tongtong do hupausungusung hami di dagingnami hamamate ni Jesus, asa patar di dagingnami nang hangongolu ni Jesus,” ninna (10). Na nidokna, tongtong dionggop hamatean ibana. Hapataran ni riwayat ni Kristus i do i di ngoluna. Songon Kristus i na manaon jala mate, songon i do si Paulus mengalami proses pematian. Alai halongangan, di na mandalani proses i, mangolu do ibana. Hangoluan na sian hangongolu ni Kristus i do i. Na marlapatan ma i, hamamate dohot hangongolu ni Kristus i rap patar do di bagasan ibana. Diusung ibana do i sude asa sahat hangoluan i tu halak Korint (12). Aha do na mangonjar i? Taringot tusi dipatorang ma di turpuk on.\nDidok ibana: “Alai tong do tondi haporseaon i di bagasan hami, hombar tu na tarsurat i: ‘Na porsea do ahu, umbahen na huhatahon;’ hami pe, na porsea do, umbahen na dohot hami manghatahon” (13). Adong do di Apostel Paulus tondi haporseaon na sarupa tu na di angka na porsea. Tondi Porbadia i do na manubuhon i. So marhite panjouon dohot pangulaon ni Tondi Porbadia i, ndang na laho sahat agia ise tu haporseaon i. Na mangula do Tondi Porbadia i marhite Barita na Uli i. Nasa na tangi jala ungkap tu Barita na Uli i, i do na boi sahat tu haporseaon i (Rom 10:17). Na mangolu do haporseaon i jala mangula. Ala ni i do asa digoar i dison tondi haporseaon. Molo so adong pangulaonna naung mate do hadirionna (Jak.2:17). Taringot tusi, nunga sian mulana i diantusi halak songon na nidok ni parpsalmn i: “Porsea do ahu umbahen huhatahon” (Ps.116:10). Tondi Porbadia na manubuhon haporseaon i, laos i do na mangonjar na porsea i manghatindanghon na hinaporseaanna i (pat.Rom 10:10). Songon i do si Paulus, dionjar Tondi Porbadia i do ibana manindangi. Ndang marnaloja ibana taringot tusi. Molo pinatudos orang perorang, ndang masalpuhu molo nidok ibana dope na gumodang mangalehon tingki dohot gogona tu ulaon i; gumanjang dalan naung didalani, gumodang luat diadangi, jala umbahat jolma na dihamonanghon tu Kristus i.\nKristus naung hehe sian na mate hombar tu huaso dohot hagogoon ni Debata do ojahan ni haporseaon i. Naung gabe ulu ni huria hatopan ni angka na porsea jala na badia i do Ibana, jala dagingNa do huria i. Molo Ibana ulu i nunga dipahehe Debata, tung tagamon ma so paheheonNa nang dagingNa. Hombar tusi ma didok: “Naung pahehehon Tuhan Jesus i, pahehehon ni i do nang hami raphon Jesus i.” Porsea situtu do si Paulus disi, jala di paraloanna tu Sanhedrin tung i do dihatindanghon songon pamusatan ni haporseaonna, didok: “Ala ni panghirimon ni roha dohot ala ni haheheon sian na mate, umbahen na tu paruhuman on ahu” (Ul.23:6b). Alai ndang holan ibana, halak Korint pe, angka naung porsea di Kristus Jesus i partohap do di haheheon i, jala rap jongjong sogot di adopan ni Debata di hangoluan na salelenglelengna. Masihol do angka na porsea i di parsaoran i, gabe diharinggashon ma panindangion i, asa lam tu toropna halak na gabe parjambar disi.\nPingkiran i ditorushon di ay.15, didok: “Alai saluhutna i ala ni hamu do, asa asi ni roha i na lam tu gandana dibahen na torop, manghorhon hamauliateon na sumurung bahen hasangapon ni Debata.” Molo diharinggashon na porsea i panindangion i, ndang ala ni (demi) dirina i, alai ala ni (demi) na manangihon do asa porsea nasida jala taruli di asi ni roha na paluahon i. Molo lam torop na porsea, lam torop ma na mandok mauliate tu Debata, gabe marsangap Ibana di tonga ni angka na malua i. Na pasangaphon Debata i do sintuhu ni sangkap panompaon ni jolma, jala laos i do sintuhu ni sangkap pemulihan dohot penyelamatan ni pardosa. Molo nunga marsangap Debata ala ni panindangionta, nunga hagohan be sangkapNa na manjou jala pabangkit hita gabe sitindangiNa.\nDi angka ayat na parpudi diulahi do muse pingkiran na taringot tu hapataran ni hamamate dohot hangongolu ni Kristus i na pinausungusungna i (ida Patujolo). Ala ni haporseaon di haheheon dohot hangoluan i, ndang marnaloja si Paulus di ulaon i. Nang pe lam buruk hajolmaonna parduru i, anggo parbagasanna i ariari do dipaimbaru. Hajolmaon parduru (manusia lahiriah), i ma keseluruhan ni hajolmaon na tarrajum tu portibi (jaman/aioon) na leleng (pat.Rom 6:6; Kol.3:9; Eps.4:24), na laho salpu (fana), na mengalami proses pematian, na lam leleng lam buruk ala ni sahit dohot sitaonon. Sahali nari, na songon hapataran ni hamamate ni Jesus Kristus do i na pinausungusung ni na porsea i di dirina. Hajolmaon parbagasan (manusia batiniah), i ma totalitas ni hajolmaon na paadopadop dohot Debata, na ojak di haheheon ni Kristus, na marparange marguru tu Tondi (Rom 8:1), jala naung gabe joro ni Tondi Porbadia. Na songon hapataran ni hangongolu ni Kristus do i na tong pinausungusung ni na porsea i di bagasan dirina. Ndang sega anggo i ala ni sahit manang sitaonon, ai ganup ari do i dipaimbaru. Ala ni hangongolu ni Kristus i na gabe patupahon hasangapon do tahe sitaonon i. Halongangan do i, ai anggo na somal tanda ni hagaleon do haporsuhon jala manubuhon hagaleon. Alai ala ditaon na porsea i do i margogohon hangongolu ni Kristus i, na gabe manubuhon hamuliaon do i, ai nasa na tinaon di bagasan holong tu Debata manumpak tu na denggan do i (Rom 8:28). Nang pe ‘leleng’ jala ‘borat’, sisatongkin jala na neang porsanon do i. Doshon na so ada tahe martimbanghon hasangapon sipapataron sogot (Rom 8:18), ai na martingki do sitaonon i, alai manongtong ro di saleleng ni lelengna do anggo hasangapon i. Holan na porsea do na boi marnida halongangan i, angka na manaili tu tingki na so tarida i dope. Di tingki on, portibi parsatongkinan i dope na tarida jala torop do na mamereng jala na tarihot holan tusi. Alai di ari sogot i, patar jala bongotan ni na porsea i ma na manongtong i.\nUju ro natorop manungkun Tuhanta Jesus mandok: “Dia ma bahenonnami asa huula hami angka ulaon lomo ni roha ni Debata?” didok Ibana do: “Haporseai hamu ma na sinuru ni Debata, i ma ulaon lomo ni rohaNa” (Joh.6:28-29). Sian i torang, haporseaon i do apala na parjolo na niigil ni Debata sian jolma. Di bagasan jala mangihut tusi do angka na asing i, isara panghirimon, haholongon, pangoloion, dohot na asing. Jesus Kristus naung hehe jala mangolu songon na taingot jala tahalashon di Paskah nambura salpu i do pamusatan ni haporseaon i. Na sahat do jolma tu haporseaon i ala ni pangulaon ni Tondi Porbadia na marhite Barita na Uli i. Manang ise na tangi jala na ungkap tu Barita na Uli i, i do na boi sampang tu haporseaon i. Na mangolu jala mangula do haporseaon i. Si Jakobus mandok: “Haporseaon i pe songon i do, molo so adong pangulaonna naung mate do hadirionna” (Jak.2:17). Angka dia ma pangulaon ni haporseaon i, jala aha ma guna ni i di hangoluanta sinuaeng on? Deba sian i ma na naeng pamanatonta sian turpuk jamita on.\nNa parjolo, gabe gogo do i manghatindanghon Barita na Uli. Dipillit Debata do si Paulus gabe apostelNa. Ndada sian lomona, ai silelei na porsea hian do ibana jolo. Alai sian asi rohaNa, ditangkup Debata do ibana jala dipabangkit gabe parbarita na uli. Tohonan na mulia do i. Alai kontrast tu hamuliaon i, di na mangulahon i manaon do ibana. Taringot tu sitaononna i didok ibana do: “Sumurung manaon renge ni ulaon, nang hurungan; lumobi tu ahu linsinglinsing; jotjot do di bagasan parmaraan hamatean. Lima hali ma ahu dilinsingi halak Jahudi, opatopatpulu hurang sada. Tolu hali do ahu dilasahi, sahali ahu didangguri dohot batu, tolu hali harom, saborngin sadari ahu mumbangumbang di laut ni lautan. Jotjot do ahu di pardalanan, marmara di batang aek, marmara dibahen panamun, marmara sian angka dongan sabutuha, marmara sian angka parbegu, marmara di huta, marmara di halongonan, marmara di laut, marmara di tongatonga ni dongan na so haru dongan. Di bagasan ulaon dohot hasusaan, jotjot do mangkar matangku, jotjot do mauas male dohot marpuasa, di ngali ni ari dohot di na hurangan ulos” (11:23-27). Nang pe songon i ndang mandele ibana, alai sai didatdati do manghatindanghon Barita na Uli i jala marhasil. Boasa? Di dia rahasiana? Alusna, di haporseaon i do.\nNdang holan si Paulus, hita pe dohot do dipabangkit Tuhanta gabe sitindangi ni Barita na Uli i, jala dihalomohon rohaNa do asa di bagasan hiras ni roha i ulahononta jala marhasil. Asa jumpang i, ingkon na porsea do hita. Molo nidok porsea, na marlapatan do i: Parjolo, porsea di Barita na Uli i. Paduahon, porsea di parsuruon i. Ndang jolma na marsuru hita tu ulaon i, alai Tuhanta i do na mandok: “Laho ma hamu, podai hamu ma saluhut bangso, didi hamu ma nasida tu bagasan goar ni Ama, Anak dohot Tondi Parbadia! Laos ajari hamu ma nasida mangaradoti nasa hata naung Hupatikhon tu hamu!” (Mat.28:19-20a). Patoluhon, porsea di pandonganion ni na marsuru i, i ma Tuhanta Jesus Kristus i naung mandok: “Ai ida ma, sai na dongananHu do hamu ganup ari, rasirasa ro ajal ni hasiangan on” (Mat.28:20b). Molo porsea hita di Barita na Uli i, na gabe onjar na so haotapan do i di hita laho manghatindanghonsa. Mangenet hata ni parpsalmn i na mandok: “Porsea do ahu umbahen huhatahon” (Ps.116:10), didok si Paulus do: “Hami pe, na porsea do umbahen na dohot hami manghatahon.” Dung diida jala dibege huhut dialami sisean i na mangolu do Kristus Jesus i gabe porsea ma nasida jala didok: “Ndang tarbahen hami so manghatahon naung huida jala hubege hami” (Ul.4:20). Molo porsea hita na Tuhanta do na marsuru hita, ndang tagamon olo hita mauhom nang adong na mangorai, ai “ingkon oloan do hita di Debata asa di jolma” (pat.Ul.5:29). Molo porsea hita na Tuhanta do mandongani hita, ndang mabiar hita nang pe godang paraloan dohot parmaraan. Nuaeng tapamanat ma, molo so margurasa panindangionta, atik na hurang porsea do hita di na tahatindanghon i; molo songon na so marbulalak semangat panindangion dohot harararat ni Barita na Uli i, atik na hurang porsea do hita di parsuruon ni Tuhan i, jala molo tabolati panindangionta ala ni na manjaga reaksi ni na asing dohot ala ni na mangaradoti toleransi antar umat, atik na hurang porsea do hita di pandonganion ni Tuhanta Jesus i? Angkup ni i ringkot do antusanta, na marpardomuan situtu do panindangion i tu parsaoran. Molo taulahon i, ndang ala ni (demi) hita, alai ala ni (demi) na asing do, asa lam tu toropna na porsea jala dapotan haluaon na sian asi ni roha i, na gabe dongan saparsaoran jala na rap mandok mauliate tu Debata bahen hasangapon dohot hamuliaon di goarNa. Antong, margogohon haporseaon i taharinggashon ma ulaon panindangion i.\nNa paduahon, gabe gogo do i laho pausungusung hamamate dohot hangongolu ni Kristus. “Sitaon na bernit do Kristus i” (Ul.3:18; 26:23). Mamungka sian hatutubuNa mangonai do tu Ibana proses pematian, jala di ujungna mate di hau pinarsilang. Nang pe songon i, hangoluan do Ibana. Di bagasan dohot marhite Ibana, mangolu portibi on; mangolu angka na porsea. Ngolu ni Kristus i, digombarhon do di ngolu ni si Paulus, ai sitaon na bernit do nang nang ibana. Di sitaononNa i, mangonggop do tongtong hamatean tu ibana. Sipata nunga pola saep rohana taringot tu ngoluna. Na marlapatan ma i, dialami do tongtong proses pematian, manang songon na nidokna di jolo i, tongtong do ibana pausungusung hamamate ni Jesus di dagingna, jala hombar tusi hajolmaonna parduru i lam tu burukna do sian ari tu ari. Alai di na mengalami proses pematian i mangolu do ibana, mangolu ala ni hangongolu ni Jesus i. Na marlapatan ma i, hangongolu ni Jesus i pe dipausungusung do di dagingna, jala hombar tusi hajolmaonna parbagasan i sai dipaimbaru do sian ari tu ari. Haporseaonna i do na tuk mandodo i, jala ala ni i ndang marnaloja ibana di ulaon i.\nSongon i do hita, di na taihuthon Tuhanta i tong do mangonai tu hita sitaonon. Ndang hapunjunganta i, alai hatopan ni angka na porsea do i. Sian mulana i dope parsitaonon do na porsea i; dihosomi portibi on do i, dilelei jala dipaburuburu. Tuhanta Jesus mandok: “Haporsuhon do jambarmuna di portibi on” (Joh. 16:33b). Dipatuduhon i do na mangonai do tu hita proses pematian. Manang songon na nidok ni si Paulus, hamamate ni Kristus i tapausungusung do di dirinta. Hajolmaonta parduru i lam buruk, dung i di sada tingki ingkon mate do hita tutu. Alai sabalikna, laos dipatuduhon i do na so unduk be hita tu hamatean i, ai manaon pe hita ndang anggo binasa, alai mangolu do di bagasan Kristus i. Hajolmaonta parbagasan i sai dipaimbaru do ganup ari. Na marlapatan ma i, hangongolu ni Kristus naung hehe jala monang i pe tapausungusung do dirinta gabe hangoluanta; gabe hangoluan ni angka na porsea dohot gabe hangoluan ni huria i. Na gabe apulapul na paposhon roha ma i di hita paboa na so tagamon mintop huria jala na so tagamon siap na porsea i sian portibi on. Di abad 18 rupani, marbungaran do di Eropa sada paham na ginoaran aufklarung. Sada sian tese ni paham i mandok, abad 19 nama abad na parpudi ni huria, dung i mintop ma. Alai salpu do abad 19 manorusi tu abad 20 jala tolhas nuaeng tu abad 21 on, ndang tarida dope (jala ndang na laho tarida) tandatanda ni na laho mintop. Didok na mandok: “Semakin dibabat, semakin merambat.” Boasa? Ai Kristus naung hehe jala mangolu i do di bagasanna.\nNa patoluhon, gabe gogo do i manantap dohot manghirim hasangapon sipapataron sogot. Porsea do si Paulus na so olat ni portibi on panghirimanna di Kristus i, alai na marudut do i tu tingki hasangapon na sumurung, na lumobi hamuliaonna sipapataron sogot. Songon Tuhan i naung pinahehe ni Debata sian na mate, naung gabe ulu di huria hatopan ni halak Kristen angka na badia, paheheonNa do nang ibana jala pajongjongonNa raphon sandok na porsea laho marhaladoi di adopanNa saleleng ni lelengna. Porsea jala manghirim disi ndang marnaloja ibana, ndang tawar hati manang patah semangat di na manaon dohot di na manghatindanghon Barita na Uli i.\nLaos songon i do hita, marhitehite haporseaon i adong do di hita pos ni roha taringot tu sihirimon sogot. Ndang olat ni portibi na tarida on panghirimanta, alai na marudut do i tu hasiangan sogot sisalelenglelengna. Na gabe gogo ma i di hita di na manaonhon paraloan dohot di na manghatindanghon Barita na Uli i. Taadopi pe angka na maol ndang mabiar be hita, ndang mandele manang sumurut ala tangkas taboto, na sumurung do sijaloonta. Si Paulus mandok: “Ai hurajumi angka sitaonon di hasiangan on, hira na so adong do martimbangkon hasangapon sipapataron tu hita sogot” (Rom 8:18). Hira na so adong, ai na martingki jala na neang porsanon do sitaonon i, alai na manongtong do siteanon sogot i, na sumurung do hasangaponna, jala na lumobi do hamuliaonna. Antong, margogohon haporseaon tatatap ma sihirimonta i. Laos haporseaon i ma gogonta mangendehon ende na imbaru songon na jinouhon ni minggu Kantate on: “Endehon hamu ma di Jahowa ende na imbaru, ai nunga dipambahen Ibana angka halongangan.”\nDiposting oleh Pdt.MV Simanjuntak di 18.16 0 komentar\nDiposting oleh Pdt.MV Simanjuntak di 17.07 0 komentar\nDi na sahali, songon i ma didok barita, manjangkit do sada halak di kalapa na timbo. Tongon apala di na mandabui parbue ni kalapana i ibana tompu do mangombus alogo na mansai gogo. Munggalunggal ma hau ni kalapa i ditondong alogo i, hira na naeng marumpak nama. Mansai tarmara ma ibana jala mabiar situtu, gabe dihaol ma hau ni kalapa i jala digomos mansai gogo. Di hagogotanna i, tarsingot ma ibana tu Debata, gabe dipangiar ma soarana manjoujouhon: “Tuhan, tolong ahu!” Dung i, diuji ma mijur nangetnanget. Mansai manat, huhut sai marsigomos tu hau ni kalapa i, dijururhon ma dagingna dompak toru. Lam dao ibana sian punsu ni kalapa i, lam moru do parmunggal ni hauna i. Tong dope mansai gogo nian alogo i, alai ndang apala songon na di ginjang i be pangonaina. Taantusi be do i. Lam hatop ma parmijurna, alai sabalikna lam moru ma angggo jotjotna manjou goar ni Tuhan i. Dung i, marhira dua meter nari sian tano, manimbung ma ibana, jala holan ojak patna di tano pintor marsurak ma ibana mansai gogo mandok: “Mauliate ma Ompung Doli!”\nDigombarhon barita i do rumang ni harohaon ni jolma na ingot jala joujou tu Debata di hamamasa ni hasusaan, alai lupa ia di ari halalas ni roha dohot pariaiaon; radot di ugamona jala ringgas tu parmingguan molo di hamamasa ni hagogotan, alai lalap jala lupa anggo di ariari hasonangan. Tutu, ndang sai sude songon i; adong do na so mansadi martangiang di las manang di arsak ni rohana. Alai ndang tarsoadahon na godang do jolma na ingot jala joujou tu Debata holan di arsak ni rohana, alai lupa anggo di las ni rohana. Adong tahe na suman tu sijangkit kalapa ondeng, na gabe mamereng ojahan ni haluaon dohot hasonanganna i di na asing, isara di sahala ni natuatua, di panumpak ni tondi ni hulahula, manang di sumangot ni ompuna. Gabe tu angka i ma ibana mandok mauliate, jala angka i ma muse na dipapujipuji, dipasubutsubut, manang dipapelepele, atik pe nanggo apala kuburan ni ompung dolina i ndang diboto be manang na di dia. Alai Debata do ojahan ni haluaon dohot hasonanganta. Ala ni i, tu Ibana do hita patut mandok mauliate siala saluhut (1 Tes.5:18a).\nDiposting oleh Pdt.MV Simanjuntak di 18.21 0 komentar\nSERMON JAMITA TU MINGGU MISERICORDIAS DOMINI, 18 APRIL 2010\nDisurathon si Lukas do evangelium on tu si Teopilus khususna (1:1-14), tu halak Kristen na sian bangso parbegu umumna. Hombar tusi, adong do disi manang na piga barita na mangondolhon hasurungan ni na so Jahudi sian Jahudi. Rupani, taringot tu sada letnan na ummura porsea di Tuhan Jesus sian Jahudi (7:1-9), taringot tu halak Samaria na andul umbagas panghilalaanna hajolmaona jala umpolin holong ni rohana tu donganna jolma (10:25-37), jala di turpuk on taringot tu sahalak Samaria na umbotoan mandok mauliate tu Tuhan Jesus sian sia halak Jahudi. Marhite i naeng ondolhononna do, di adopan ni Debata ndang adong hasurungan ni Jahudi sian na so Jahudi, alai sabalikna ndang adong hasurungan ni na so Jahudi sian Jahudi, ai halak Samaria pe tong do adong na manulak Jesus (9:52-53). Rap parhahurangan do saluhut jala rap mangharingkothon asi ni roha ni Debata na paluahon i.\nDi pardalananNa tu huta Jerusalem mandapothon sitaononNa (pat.9:51), dibolus Jesus do tongatonga ni luat Samaria dohot Galilea. Halak Samaria i ma campuran ni pasipasi ni Israel sisampulu marga dohot bangso parbegu na pinaro ni halak Assur laho mangingani tanonasida naung hampir kosong i. Haporseaonnasida pe nunga marlaok, ai dijangkon do deba unsur ni hasipelebeguon jala diintegrasihon tu ugamo Israel. Ala ni i, ndang diokui halak Jahudi nasida songon pewaris ni bangso ni Debata. Na marhapeahan do luatnasida di holangholang ni luat ni halak Jahudi, i ma Galilea di utara dohot Judea di dangsina. Marningot na marmusu tihus do na dua bangso i, angka Jahudi na sian Galilea na naeng laho tu Judea ndang apala dihalomohon mamolus sian Samaria, alai mamedu do tu purba, tu ipar ni aek Jordan, dung i mangireire topi habinsaran ni aek Jordan ditulus ma tu Judea. Laos songon i do nang na sian Judea tu Galilea. Jesus sandiri, ndang tarihot tu parsalisian ni na dua horong i. Dohot do tu halak Samaria Ibana ro, jala dohot do nasida naeng paluaonNa. Ala ni i, ndang dihasogohon Ibana mamolus sian Samaria (pat.Joh.4:3 duu). Nang pe songon i ndang sai tarbahensa tongtong songon i, ai sai dibereng jala dirajumi halak Samaria do Ibana songon sada sian musu tihusna, Jahudi na manghasogohon jala sihasogohononhon. (I do na melatarbelakangi panulahonnasida di Jesus na tinaringotan di ginjang i). Ala ni i ma ra asa didok dison, dibolus ma sian tongatonga ni luat Samaria dohot Galilea, lapatanna sian parholangan (parbalohan/perbatasan) ni luat Samaria dohot Galilea.\nLaho bongot tu sada huta pajumpang do Ibana dohot sampulu halak na huliton. Hulit na nidokna dison ndang dos i tu hulit (kusta/lepra) na tartanda dope sahat tu tingki on di hita on, ai na marrumanghon rangkuman ni manang piga mansam sahit ni hulinghuling do i. Adong mandok psoriasis do i, i ma sahit hulinghuling na marrumangkon bercak-bercak mengerisik berwarna merah muda. Di hata Heber digoar do i zara’at, lapatanna hona pungkul (terpukul). Digoari i songon i ai di pangantusion ni Israel na dipungkul Debata do halak na marsahit songon i ala ni dosana na tertentu manang ala ni dosa na tineanna. Ala ni i, manjaga unang rarat huhut, dipabali do angka na songon i sian parsaoran. Ndang boi nasida saor tu na hipas di huta manang di balian; ndang boi saor dohot tu parpunguan (peribadahan). Gabe tinggal di ladang ma nasida manang di angka liang na so apala somal dibolus halak na hipas. Molo ingkon mamolus nasida sian dalan balobung, ingkon sai jouhonon nasida do: “Na ramun do hami, na ramun do hami,” asa botoon ni halak pasidinghon. Dipasada sahit i do na sampulu halak i, gabe ndang pola diparsoalhon nasida be Jahudi dohot Samaria. Mangihuthon patik ni Jahudi nian na ramun do halak Samaria, na so siparsaorhononhon. Alai ala ni sahit i, Jahudi i pe, laos tong mangihuthon patik i nunga gabe halak na ramun, na so siparsaorhononhon.\nNunga sahat tu nasida barita ni Jesus i. Ala ni i, disi diida nasida Ibana, pintor hehe ma di nasida giot ni roha mangido hamalumon. Ndang boi nasida jumonok, gabe mandaodao ma nasida jongjong jala sian i ma dipagogo nasida soarana mandok: “Jesus, Guru! Asi rohaM di hami!” Asi do tutu roha ni Jesus i mida nasida, ditangihon do pangidoannasida i jala dioloi, ai didok do: “Laho ma hamu patuduhon dirimuna tu angka malim!” Hombar tu patik i, hulit, parjolo sahali ndang masalah hahipason i di Israel, masalah haporseaon do manang ugamo. Malim do na mamareso dohot na manontuhon sasahalak na marsahit hulit, ndang dokter. Molo sintong do tutu na huliton, pintor dipabali ma i. Laos malim do muse na mamareso jala manontuhon naung malum manang ndang. Molo naung malum do tutu, pintor diuras ma ibana asa boi mulak muse tu parsaoran (Jaha 3 Mus.13-14). Ala ni i ma asa disuru Jesus nasida tu malim. Umbege i, pintor laho do nasida. Halongangan do i, ai uju na sinuru ni Jesus i nasida laho ndang adong dope tanda na tarida na mandok naung malum nasida. Ndang adong ganggu ni rohanasida, ndang adong sungkunsungkun na mandok boha do molo so malum; so nda tung gabe dangguran ni halak do nasida jala dohonon ni malim i pargabus? Sandok bulus do nasida laho. Boasa? Parjolo sahali, nunga dihuasoi parenta ni Jesus i nasida; jala paduahon, porsea situtu do nasida di huasoNa na pamalumhon i. Sintong do, huhut mardalan nasida mangoloi parsuru ni Jesus i, ias ma nasida. ‘Ias’ (tahir) do didok, ndang ‘malum’; ai -- sahali nari – hulit konsep religi do i, ndang hahipason. Molo huliton sasahalak, reaksi ni halak tusi, parjolo sahali ndang didok i na ‘marsahit’, alai na ‘ramun’. (Songon na nidok di ginjang i, molo ingkon mamolus nasida sian dalan balobung, ndang didok: “Na huliton do hami,” alai “na ramun do hami”). Laos songon i ma sabalikna, molo malua ibana sian sahit i, parjolo sahali ndang didok i naung ‘malum’, alai naung ‘ias’ do.\nMenyadari naung malum nasida ndang tagamon so mansai las rohanasida. Lam tomos ma roha ni na sia halak (Jahudi?) mardalan tu malim asa pintor dipareso nasida jala diuras, dung i boi ma nasida mulak tu hutana, marsaor tu donganna jolma dohot tu Debata di bagasan peribadahan. Alai mulak do anggo na sahalak tu Jesus, jala halak Samaria do i; dipagogo ma soarana mamuji Debata, dipatungkap ma ibana tu jolo ni Tuhan i mandok mauliate. Debata marhite Jesus i do na paulakhon ibana tu ngolu na marlapatan, ala ni i gabe umarga do di ibana na mangaradoti pardomuanna tu Tuhan i sian na tu sisolhotna.\nDisolsoli Jesus do na sia halak (Jahudi?) i, didok: “Di dia do na sia nari? Ndang adong jumpang hape, na olo mulak pasangaphon Debata, dungkon ni halak dagang on?” Na uli do na binahen ni na sia halak na laho tu malim i, ai hombar do i tu patik i, alai umuli dope na binahen ni halak Samaria na mulak mamuji jala mandok mauliate tu Tuhan i, ai molo na sia i, godangan na marhahonaan tu dirina (egocentris) do halalahonasida i, ai asa gira dipareso do nasida jala diuras asa boi mulak huta jala saor tu donganna, alai halak anggo Samaria i, na marhahonaan tu pardomuanna tu Debata (teocentris) do na dipatujolo, i ma pamujion dohot hamauliateon ni rohana tu Debata. Taringot tusi marlangku ma hatontuan na mandok, panggohion di patik i ndang boi manggonti pamujion dohot hamauliateon tu Debata. Dison, digoari Jesus do halak Samaria i ‘halak dagang’ (stranger/foreigner/orang asing), lapatanna na so bangso. Tangkasna, na so bangso ni Debata. Sabalikna do anggo Jahudi, targoar do nasida bangso ni Debata. Taringot tusi, mansai martua do rohanasida. Alai dison, dijoloani halak dagang i do nasida di panghangoluhonon di pangalaho ni bangso ni Debata, di pamujion dohot hamauliateon di Debata.\nDidok Jesus do tu halak Samaria i: “Hehe ma ho, laho ma!” Laho tu dia? Disura roha, na mangulahi parusuonNa na di jolo i do i, i ma na patuduhon dirina tu malim. Di halak Samaria pe, adong dope parbinotoan taringot tu patik ni si Musa. [Adong do Pentateuch (Lima Gulungan, i ma 1-5 Musa) versi Samaria]. Ala ni i godangan do kemungkinan, na huliton ni Samaria pe, molo dung malum, ingkon jolo dipareso jala diuras malim do asa boi mulak tu komunitasna. Parpudi didok: “Haporseaonmi do paluahon ho.” Rumusan on tarjaha do di Luk.7:50, di pandohan ni Jesus tu parompuan pardosa godang i. Sian i torang do, na marhahonaan tu hasesaan ni dosa do i. Songon i ma dison, molo dihatahon i tu halak Samaria i na marlapatan do i naung dipalua ibana sian sahitna dohot sian dosana. I ma haluaon na utuh, haluaon di pardagingon dohot partondion. Haluaon na songon i jumpang do i holan di angka na porsea. Anggo taringot tu na sia halak nari ndang adong ditaringoti pardomuan ni hamalumonna tu haporseaon. Ala ni i, boi do nasida malum manang malua holan di pardagingon, ndang anggo di partondion.\nMiserikordias Domini do goar ni minggunta ari on. Na marharoroan do i sian Ps.33:5b na mandok: “Gok asi ni roha ni Jahowa do tano on.” Parasiroha jala pardengganbasa do Jahowa. Sian asi ni rohaNa do hita tartompa, manggulmit jala humosa; laos sian asi ni rohaNa i do hita manjalo nasa na tau hangoluanta. Ala parasiroha Ibana, manang sadihari pe sai na boi do hita manghirim, mangido jala manjalo sian Ibana angka na tau haluonta songon na hinatindanghon ni turpuk jamita di hita ari on.\nLaho tu Jerusalem mandapothon sitaononNa, mamolus do Jesus sian parholangan ni luat Samaria dohot Galilea. Disi, pajumpang do Ibana dohot sampulu halak na huliton. Hulit, dirajumi halak Israel do i uhum ni Debata tu sasahalak ala ni dosana na tertentu, manang ala ni dosa na tineanna. Dirajumi na ramun do halak na songon i, jala dipabali do i sian parsaoran ni bangso dohot huria ni Debata. Nunga sahat barita ni Jesus tu nasida, gabe joujou ma nasida mandok: “Jesus, Guru! Asi rohaM di hami!” Asi do tutu roha ni Jesus di nasida, ai disuru do nasida patuduhon dirina tu angka malim. Porsea di Jesus i, pintor mangoloi do nasida, jala di bagasan pangoloionna i malum ma nasida.\nDi bagasan dohot ala ni dosa i, na mangonai do uhum ni Debata tu hita jolma. Tean do tu hita uhum ala ni dosa ni ompunta si Adam i, ai ingkon mian hita di tano naung hona toru, ingkon porsuk ahaponta jala ingkon hir hodokta mangalului sipanganonta. Tarlele jala tarbuang do hita sian adopanNa, gabe angka na ramun na so partohap be di parsaoranNa. Na mangonai do tu hita uhum nang ala ni dosanta sandiri. Ragam do pangonaina, boi do i marrumanghon parsahiton, parhansitan, pardangolan, harugian, halojaon, dohot angka na asing. Alai ndang dihalomohon Debata hita mago di bagasan dosa i. Ala ni i, sian mulana i dope nunga pintor ditahi patupa haluaon di hita, jala i ma naung pinatupaNa di bagasan Tuhanta Jesus Kristus naung ro tu tano on. Asi ni rohaNa sambing do na patupahon i. Hombar tusi, didok si Johannes do: “Gabe daging ma Hata i jala maringan di tongatonga ni hita on, jadi huida hami ma hasangaponNa, i ma hasangapon ni Anak sasada na sian Ama i, gok asi ni roha dohot hasintongan,” jala ihut tusi, “hinorhon ni Jesus Kristus do manjadi asi ni roha dohot hasintongan” (Joh.1:14, 17). Manang ise na porsea di Ibana, na manghirim jala joujou tu Ibana sai na jumpangsa do asi ni rohaNa na paluahon i; malua ibana sian dosa dohot sian pangonaina, mulak muse pardomuan dohot parsaoranna tu Debata dohot tu donganna jolma. Apala i ma na mansai ringkot auhononta sian jamita on, molo tahilala pe na mangonai uhum Debata tu hita ala ni angka dosanta, tadapothon ma Jesus i, tapangido ma asi ni rohaNa, tadok ma: “Jesus, Tuhan! Asi rohaM di ahu!” Pos ma rohanta, sai na alusan jala oloanNa do hita.\nDisi diboto naung malum nasida, mulak do sada sian na sampulu i tu Jesus; dipagogo ma soarana mamuji Debata, dipatungkap dirina tu jolo ni Jesus mandok mauliate, jala halak Samaria do i. Anggo na sia nari, ditorushon do pardalananna patuduhon dirina tu angka malim asa gira dipareso nasida jala diuras, dung i pintor boi ma mulak tu hutana, saor muse tu dongan dohot tu punguan parugamaonna. Na marlapatan ma i, marpamusatan tu dirina (egocentris) do nasida menyikapi hamalumonnasida i. Ndang songon i anggo halak Samaria i, disikapi ibana do hamalumonna i marpamusatan tu Debata (teocentris). Debata marhite Jesus i do na paluahon ibana sian haramunon, paulakhon tu ngolu na marlapatan. Ala ni i, pamujion dohot hamauliateon tu Debata do na parjolo dihalaputi. Disolsoli Jesus do na sia i, alai dipuji do anggo halak Samaria i, didok: “Haporseaonmi do paluahon ho!”\nLaho bongot tu parpestaan, madekdek do saputangan ni sahalak ina. Ala tongon markain panjang ibana jala markabaya, tar susa do ibana unduk laho mambuat saputanganna i. Marnida i pintor ro ma sahalak bajarbajar, dijomput ma saputanganna i jala dilehon tu inanta i. Huhut dijalo, didok inanta i do: “Burjuna i ho Amang, mauliate da!” Mangan do sahali sada keluarga di restoran. Dung i ro ma tusi sahalak pangidoido. Dilehon inanta i ma tu ibana Rp.1.000. Huhut dijalo hepeng i nunga laos dilangkahon patna manadinghon nasida, ndang didok agia aha. Marnida i, didok sada sian nasida ma: “Dasar pangidoido.” Di parngoluon siapari ndang adong hukum formal na mangaturhon ingkon mamuji jala mandok mauliate halak na manjalo. Ala ni i ndang dosa i molo so mamujimuji halak jala so mandok mauliate, ndang adong sanksi ni i jala ndang siuhumon halak na songon i. Alai di hata ni Debata, tangkas do i diaturhon. Didok rupani: “Puji ma Jahowa, hamu ale angka na niasianNa!” (Ps.30:5). “Mandok mauliate ma hamu di Jahowa, ai na basa do Ibana, ai ro di salelenglelengna do asi ni rohaNa i” (Ps.106:1). Ala ni i, ingkon pujionta do Debata jala dohononta mauliate ala asi ni rohaNa. Tasorminhon ma i tu parngoluonta, boha do hita menyikapi asi ni roha ni Debata di ngolunta? Somal do di tongatonganta na mambahen selamatan. Na malum sian sahit rupani, na malua sian parmaraan dohot angka na asing. Alai boha do halak mangulahon i? Marpusathon ise do ibana marlas ni roha? Marpusathon diri do manang Debata? Ise do na dipuji jala tu ise do didok mauliate? So nda tung gabe dirina do disubut jala diparhatua, manang gabe disombahon sude pujian dohot hamauliateon tu tondi ni hulahula manang tu sumangot ni ompuna? Las ni roha na sintong i ma las ni roha na marpusathon Debata, na mamuji jala mandok mauliate tu Ibana. Na mamuji jala na mandok mauliate i do deba sian angka tanda ni haporseaon na marpangulaon, jala angka na porsea sisongon i do na jumpangan haluaon na gok, i ma haluaon ni pardagingon dohot partondion. Ringkot do i ingotonta asa unang masonanghu rohanta di hamalumon sambing, ai boi do sasahalak malum sian sahitna alai ndang malua anggo sian dosana.\nDiposting oleh Pdt.MV Simanjuntak di 17.33 0 komentar\nSERMON JAMITA TU MINGGU QUASIMODOGENITI, 11 APRIL 2010\nHira sapandapot do sude halak mandok si Johannes apostel i do na manurathon surat 1 Johannes on. Di angka ari hatutuana, na mangula do apostel i di Epesus. Hombar tusi, disura roha ni torop, ditongoshon ibana do surat on tu angka huria na humaliang Epesus. Na mamungka rarat do uju i sada poda haliluon di Epesus. Di pudian ni ari gabe margoar do poda i docetisme (ro sian hata Gorik dokein, na marlapatan seolah-olah/nampaknya). Dipodahon parpoda i do na so tutu gabe jolma Kristus i, alai holan idaon (nampaknya) do songon i, sai hira na (seolah-olah) jolma (hape ndang!). Urat ni poda i, i ma pingkiran na mandok na jahat do daging (hajolmaon) i, alai na badia do anggo Kristus i (Debata). Ala ni i, tung na so tagamon do Kristus i saor tu daging (hajolmaon) na jahat i. Tangkasna, mangihuthon docetisme i, jolma na somal do Jesus i, anak ni si Josep dohot si Maria. Alai di na tardidi Ibana, songgop ma tu Ibana Kristus (logos) i. Holan na songgop do, ndang anggo marsaor manang marsada. Saleleng na mangula Kristus i di portibi on, dipangke do jolma Jesus i songon kendaraanna. Alai di na tartangkup Jesus di Getsemane, sumurut do Kristus i sian Ibana. Jadi holan jolma Jesus i do na mananon, na tarsilang jala na mate i. Docetisme i do na gabe urat ni gnosticisme na marbungaran di abad na paduahon. Poda na rarat di Epesus na songon pusat ni peradaban di luat i di tingki i, manang na boha pe ndang tagamon so marhinorhon i tu na humaliangna. Ala ni i ma asa ditongoshon Apostel Johannes suratna on paingothon dohot patoguhon angka huria na disi.\nDipanghulingi si Johannes do ruas ni huria i dohot pandohan angka anaha (Gr. teknia mou/my little children). Panggoarion i somal do dihonahon nang tu angka na magodang laho mangondolhon hasolhoton dohot haholongon. Nunga matua apostel i hatiha i, ala ni i ndang pola alang rohana mamanghulingi ruas ni huria i songon anakna, jala angka ruas i pe ndang gabe menek rohana umbege i. Ihut tusi, dilehon ma alasanna manurat tu nasida. “Umbahen na husurat on tu hamu (Gr. tauta grafoo/these things write I unto you),” ninna. Aha disurathon? I ma angka na tinaringotanna di 1:1-10: Taringot tu Kristus naung gabe daging (1:1-3), taringot tu Debata Panondang (1:5), dohot taringot tu parange ni angka naung di bagasan na tiur i (1:6-10). Ia disurathon pe i tu nasida didok: “Asa unang mardosa hamu.” Mardomu tu na nidok di Patujolo i, taringot tu jolma dipodahon parpoda haliluon i do, na tarhurung do tondi na badia na sian Tuhan i di bagasan daging na jahat i. Alai marhite panobusion ni Kristus i, dipalua ma tondi i sian huaso ni daging i. Angka i ma -- ninna nasida -- naung targoar anak ni Debata, naung mananda Kristus, naung saor dohot Debata, naung mian di bagasan Tuhan i, naung di bagasan na tiur, dohot na asing. Laos angka i ma na gabe slogannasida. Sai diintrodusihon be do dirina anak ni Debata. “Anak ni Debata do ahu,” ninna; ia so i, “hutanda do Ibana,” “naung saor do ahu tu Debata,” “naung mian di bagasan Tuhan i do ahu,” “naung di bagasan na tiur i do ahu,” dohot na asing. Angka na songon i -- ninna muse -- ndang tarhahua dosa be i. Dohot hata na asing, angka naung gabe anak ni Debata, ndang mardosa jala ndang boi be i mardosa. Ala ni i, boi nama i mangula lomolomo ni dagingna. Manangko rupani, mangalangkup manang mamunu. Ndang pola dia be i, ai holan daging i do na mangulahon i, ndang dohot tondi i. Apala i ma na nialo ni apostel i di na nidokna: “Molo tadok, naung saor hita tu Ibana, huhut taulahon na holom, pargabus do hita, ndang siula hasintongan hita. Molo tadok, na so adong dosanta, tapaotooto do dirinta, jala ndang di bagasan hita hasintongan i. Molo tadok, na so mardosa hita, pargabus do Ibana tabahen, jala ndang di bagasan hita anggo hataNa” (1:6, 8, 10; pat.2:4). Sahali nari -- disurathon do i tu huria i asa unang mardosa nasida, lapatanna unang dituntun mardosa ala ni na tarpaihut tu pingkiran ni docetisme i. Ndang na mandok na so mardosa be halak Kristen i, mardosa do. Alai molo mardosa, diokui do i hasalaan na ingkon disolsoli jala ingkon ditopoti. Taringot tu panopotion i ma didok: “Adong do pangondianta tu Ama i, i ma Jesus Kristus, partigor i.” Pangondian, mandok pembela, na mandongani, na mamboanhon, na mangondingi jala na manangianghon (pat.Heb.7:25). Ditangihon Debata do tangiangNa i, ai partigor do Ibana. Taringot tusi, nunga diondolhon i di jolo, didok: “Molo tatopoti angka dosanta, haposan do Ibana jala bonar, manesa dosanta jala paiashon hita sian nasa hageduhon” (1:9).\nPaboa adong hasesaan i, sahali nari diondolhon i di ay.2, didok: “Ibana do pardengganan pasaehon angka dosanta; alai ndada holan dosanta, tung dohot do dosa ni sandok portibi on.” Di Padan na Robi, dipatikhon Tuhan Debata do tu bangsoNa Israel patupahon pelean pardengganan sahali sataon. Tu sangkap i ingkon pilliton jala seaton nasida do sada hambing tunggal, dung i boanon ni sintua ni malim ma mudarna tu bilut na songkal sahali jala pistikhononna tu langkop pardengganan ni poti parpadanan i. Marhite i dipatupa hasaean ni dosa di sandok bangso i (3 Mus.16:1 duu). Tudutudu do i tu pardengganan na pinatupa ni Kristus, ai songon Sintua ni Malim Bolon dipelehon do diriNa bahen hasaean ni angka dosa (pat.Heb.9:11 duu). Nunga disagihon hasesaan i tu angka na porsea, jala manang na sadihari pe na porsea i madabu tu dosa, dung i hehe rohana manolsoli jala manopoti, sai boi do nasida manghirim jala jumpangan di hasesaan i. Alai ndang holan di angka naung porsea, tung di sandok portibi on do rade hasesaan i. Na ringkot, naeng sude mananda di hadosaonna, manolsoli jala manopoti, dung i dipauba rohana jala porsea di Kristus i.\nNunga nidok, sada sian slogan ni angka parpoda haliluon i, i ma na mandok: “Hutanda do Ibana.” Holan nasida do tahe na dirajumi naung mananda Kristus i, na asing ndang. Alai songon na nidok di jolo i, sai diulahon do dosa dohot hajahaton. Panandaon di Kristus ndang sae i holan dohonon, alai ingkon na dipataridahon do i di ulaon dohot pangalaho. Didok apostel i: “Sian on do taboto naung tatanda Ibana: Molo taradoti angka patikNa.” Sabalikna: “Na mandok: ‘Hutanda do Ibana,’ alai ndang diradoti patikNa, pargabus do i, ndang adong hasintongan di bagasan ibana.” Na mananda Kristus ndada marlapatan i umboto goar manang pangalahoNa, poda manang patikNa, manang na pajojorhon angka pernyataan teologis taringot tu Ibana, alai lumobi do na mangolu di bagasan pardomuan dohot parsaoran tu Ibana (pat.1:3). Angka naung mananda Ibana ingkon ulahononna do hata dohot patikNa, isara haholongon ni roha i (pat.Joh.13:34; Gal.6:2). Pangaradotion di hata dohot patikNa, apala i do partanda ni halak naung mananda jala mangolu di bagasan pardomuan dohot parsaoran tu Ibana.\nSadalan tusi, di ay.5 didok: “Alai na mangaradoti hataNa, naung tutu ma gok haholongon ni roha ni Debata di bagasan ibana.” Na nidokna disi, siangkup ni na gabe partanda ni na mananda jala na mangolu di bagasan pardomuan dohot parsaoran tu Debata di bagasan Kristus, pangaradotion di hata dohot patik ni Tuhan i na laos partanda ni hagogok ni haholongon ni roha ni Debata do i di bagasan na porsea i. Di bagasan Kristus Jesus i, dipapatar Debata do holong ni rohaNa na so hatudosan i tu portibi on; holong ni roha na manobus, na manghophop jala na paluahon (pat.Joh.3:16). Nasa na porsea di Kristus i, jaloonna do holong na paluahon i. Gok, ndang hurang, lapatanna tuk paluahon, ai malua do ibana tutu jala jumpangan hangoluan na saleleng ni lelengna. Dung i, haholonganna ma Debata marhite na mangulahon kasih balasan (pat.1 Joh.4:19) na marhataridaan di pangaradotionna di hata dohot patikNa. Pangaradotionna di hata dohot patikNa i – sahali nari – i ma tandana naung gok do holong ni roha ni Debata naung jinalona, laos gok dohot holong ni rohana tu Debata.\nAngkup ni i, na laos gabe partanda do i di parmianon di bagasan Kristus. Taringot tusi didok di ujung ni ay.5: “Sian i ma taboto hita di bagasan Ibana.” Di jolo nunga nidok, sada sian slogan ni parpoda haliluon i i ma na mandok naung mian di bagasan Kristus do nasida. Alai tung so tarida do di ngolunasida parange ni Kristus. Hata dohot patikNa ndang diradoti, ngolu dohot pambahenanNa ndang ditiru manang diteladani. Si Johannes mangondolhon dison: “Na mandok: ‘Mian di bagasan Ibana,’ ingkon diparangehon ma songon Ibana.” Komposisi Gorik ni di bagasan Kristus i ma en Christoo. Sarupa do i tu komposisi ni di Epesus i ma en Ephesoo. [Patudos tu komposisi Inggris in Christ (di bagasan Kristus) dos tu komposisi in Jakarta (di Jakarta)]. Angka na mangolu di Jakarta ingkon mangolu do hombar tu cara hidup Jakarta, menghirup udara Jakarta, mangallang idahan Jakarta, naik kendaraan Jakarta, manghatai hombar tu cara bicara Jakarta, dohot na asing. Songon i ma angka na di bagasan Kristus ingkon mangolu do hombar tu ngolu ni Kristus, manghatai hombar tu hata ni Kristus, marpingkir hombar pingkiran ni Kristus, marpangalaho hombar tu pangalaho ni Kristus, dohot na asing.\nMinggunta on margoar do Quasimodogeniti, lapatanna songon posoposo na imbaru tubu. Sarupa tu ungkapan tubu paduahalihon, di hata ‘tubu’ i do ondolan ni tudosan i. Tubu, mandok ruar sian ngolu na leleng, bongot tu ngolu na imbaru. Di hatutubuna, na ruar do sada posoposo sian fase ni ngoluna na leleng, i ma na di bagasan bortian jala na terbatas, dung i bongot tu fase na imbaru, i ma na di alam na bebas jala na bebas. Suman tusi, di bagasan Kristus Jesus Tuhanta i, marhitehite haheheonNa sian angka na mate, ditubuhon Debata do jolma paduahalihon (1 Ptr.1:3); diparuar sian ngolu na leleng asa tu ngolu na imbaru. Aha jala boha do ngolu na imbaru i? Tauji ma pamanathon i marhaborhatan sian turpuk jamita ari on.\nNa parjolo, ngolu na imbaru i, i ma ngolu na pinalua jala pinadenggan dohot Debata. Di Padan na Robi, dipatikhon Debata do tu bangsoNa Israel patupahon pelean pardengganan sahali sataon. Tu sangkap i ingkon pilliton jala seaton nasida ma sada hambing tunggal, dung i boanon ni sintua ni malim ma mudarna tu bilut na songkal sahali ni undungundung parluhutan na badia manang bagas joro i jala pistikhononna tu langkop pardengganan ni poti parpadanan i. Marhitehite i dipatupa hasaean ni dosa di sandok bangso i. Tudutudu do i tu pardengganan na pinatupa ni Jesus Kristus i, ai songon Sintua ni Malim Bolon dipelehon do diriNa bahen hasaean ni dosa dohot haluaon ni sandok portibi on. Ndang ingkon ganup taon, alai sae do sahali ro di saleleng ni lelengna. Nasa na porsea di Ibana, malua do i, mardenggan dohot Debata jala jumpangan hangoluan na saleleng ni lelengna.\nApala i ma Barita na Uli ni turpuk jamita ari on di hita, angka naung pinalua do hita jala pinadenggan dohot Debata. Ndang ala ni diri manang ulaonta sandiri, alai ala ni ulaon panobusion na pinatupaNa sandiri do, na di bagasan dohot na marhitehite Tuhanta Jesus Kristus, AnakNa na sasada i, na tajalo di bagasan haporseaon. Songon halak angka naung pinalua, ndang sidatdatanta be mardosa. Sian na jolo tu nuaeng, sai adong do halak na sala mangantusi di lapatan ni haluaon i. Di tingki ni Apostel Johannes rupani, adong do na mamingkir na holan na marhahonaan tu tondi do haluaon i, ndang dohot tu daging. Hombar tusi didok, angka naung pinalua tondina, nunga boi non i mangulahon hagiot ni dagingna, isara ni na manangko, mangalangkup, mamunu, dohot angka na asing. Ndang pola boha i, ai holan daging i do na mangulahon i, ndang dohot anggo tondi i. Sian tingki tu tingki sai adong do muse na sangat ekstrim mangalapathon haluaon i, didok rupani, naung dipalua Kristus i do jolma sian angka dosa di tingki na salpu, di tingki nuaeng dohot di tingki na ro. Hombar tusi -- ninna -- ndang sala be na mardosa, ai andorang so diulahon jolma dope dosa i nunga disesa. Ndang sintong i, sabalikna do tahe sialoon jala sipasidingonta do dosa i. Si Paulus mandok: “Hita angka naung mate di dosa i, tung tarbahen hita dope mangolu di bagasan i?” (Rom 6:2) Ndang na mandok na so tagamon be hita madabu tu dosa, tagamon do. Didok sada sian reformator i do: “Simul justus et peccator,” lapatanna tigor alai pardosa (sambil benar pendosa); dung i muse, non posse non peccare, lapatanna ndang boi so mardosa. Alai molo so boi pe hita so mardosa ndang na mandok ingkon ulahononta ma sude dosa, ndang. Angkup ni i, molo mardosa pe hita so tung ma tarajumi i kewajaran; unang tapintori dirinta jala taparsidalianhon portibinta isara ni na mandok: “Ndang pola dia i, ai portibi dope on,” alai ingkon okuonta do paboa pangalaosion do i, hajahaton jala pemberontakan na ingkon solsolan jala topotan. Porsea ma hita: “Molo tatopoti angka dosanta, haposan do Ibana jala bonar, manesa dosanta jala paiashon hita sian nasa hageduhon.”\nNa paduahon, ngolu na imbaru i, i ma ngolu na mian di bagasan Kristus. Manang na piga taon na salpu gabe pangajari do ahu di sada parsikolaan ni hurianta di Pematangsiantar. Di sada tingki, tongon mangajar di sada kalas jut do rohangku ala so adong penghapus. “Mana penghapus?” ningku manungkun. “Maaf, Pak; saya belum sempat membelinya,” ninna ketua kelas mangalusi. Hudok muse: “Usahakan dong!” Umbege i mengkelengkel jala marsurak ma na sakalas i sahali mandok: “Dooo … oong!” Pintor sadar ma ahu na so di Jakarta be ahu hape, nunga di Pematangsiantar na so somal mamangke istilah ‘dong’, dirajumi i tahe sigeokgeok jala siparengkelan. Angka na mian di Pematangsiantar ingkon hangoluhononna do cara hidup ni Pematangsiantar, ndang boi cara hidup ni Jakarta, ingkon manghatai hombar tu cara bicara ni Pematangsiantar, ndang cara bicara ni Surabaya, ingkon mangallang indahan ni Pematangsiantar, ndang gudeg ni Jogyakarta, ingkon mangonsop udara ni Pematangsiantar, ndang boi udara ni Bandung, ingkon manghunduli beca ni Pematangsiantar, ndang boi sadu ni Sukabumi.\nSongon i do halak na mian di bagasan Kristus, ingkon marpingkir do i hombar tu cara berpikir ni Kristus, bersikap hombar tu cara bersikap ni Kristus, bertindak hombar tu cara bertindak ni Kristus. Dohot jempek, ingkon marparange songon Kristus. Alai boha do parange ni Kristus i? Domu jala saor do Ibana tongtong tu Debata AmaNa, diradoti tongtong hata dohot patikNa, jala dihaholongi Debata sian nasa ateateNa, sian nasa rohaNa dohot sian nasa hosaNa. Ingkon songon i ma hita, molo tadok naung mian hita di bagasan Kristus, ingkon domu jala saor do hita tongtong tu Debata, ingkon radotanta do hata dohot patikNa, jala ingkon haholonganta Ibana sian nasa ateatenta, sian nasa rohanta dohot sian nasa gogonta, jala donganta i songon dirinta.\nDiposting oleh Pdt.MV Simanjuntak di 18.10 0 komentar


JOLMA JAMPURUT – TanoBatak\nBorua na tangkas di poda do si Rumata marhite sian ajar ni natorasna. Parulanna pe denggan situtu do mangaradoti ruhut parsaoran dohot marpangkuling. Ndang pola longang halak disi, alana jolma nasangap do natorasna Raja Pangulbuk, na garam di panggaraman na gurum di pangguruman, na tangkas di ruhut ni hata na hot di paruhuman.\nSobok do hatana tu pangalahona laos i do sitindangi na Raja ibana siradoti adat dohot dalan hangoluan.\nBangko di angka natuatua, na rosu di paralealeon, sai dilului do dalan patoguhon parsaoran. Unur di partuturon, ianakkonna dipaorohon. Tung so tarpatudos pe hasangapon ni Ompu Bangkudu dohot Raja Pangulbuk, ianggo di pangalaho, sian parnidaan ni Raja pangulbuk ndang hea tartiha. Tung munar do paniseon ni Ompu Bangkudu tu Raja Pangulbuk andos jumpang nang di sihatoropan.\nNdang tarjua si Rumata soso ni natorasna paorohon ibana tu anak ni Ompu Bangkudu. Ndang na so adong nian manopot si Rumata jala naung sahat tu natorasna, alai ima huroha bagian sijaloonna, ai tubu itangitang di na so paritangitangan, ro parsorion di na so panagaman, marujung ngolu oroanna i uju di pardalanan.\nSangarbis do ditanda si Rumata si Hoding anak ni Ompu Bangkudu ala so pola haru sobok tu rohana. Umurna ni si Rumata pe nunga godang, dung sai mulak angka pangaririt ibana, ala sai maol dope dilupahon ibana parbalujongjongonna i. Ujungna saut ma ibana muli tu si Hoding nang pe so apala dihaholongi rohana.\nDung saut parsaripeon ni si Rumata tu si Hoding, mangula ma nasida di hatungganeon, ima angka ulaon adat dohot ngolu siapari. Nunga sai tarida parulan ni si Hoding na so ampit tu rohana. Hormus uju mangan, dung butong galdap renges songon gaja magulang. Pangkulingna pe hurang taris do tu pangkuling ni Ompu Bangkudu. Ah.. bagian i, tung suhar ma on songon lapaon ihan, marpaniha songon boniaga di onan.\n�Nunga matompu langge dipopo lombu jonggi, nunga manengneng ateate ala so jolo bonoto tangkas pangalaho ni pangoli. Nunga bagian on da ompung songon jolma lobilobi, ai ndang tartodo sirongkap ni tondi. Tarbarita do nian damang nabisuk paniroi, alai au boruna ndang diboto naung sumolsol bagi�, ninna si Rumata dibagasan rohana.\nDi sada tingki laho ma si Hoding sinondukna i tu ulaon adat di horja nasida i. Dung mulak sian i, diboan ma godang juhut. Longang ma si Rumata, diingot uju di jolo ni natorasna ibana hira so hea do adong dibereng juhut songon i godang uju pinaraja Raja Pangulbuk, baliksa sipata laos lia do sahat tu jabu. Jotjot do i diparrohahon si Rumata, sai ris do dibahen jumolo tu angka donganna juhut jinambaranna i jala dang hea gulut di godang ni juhut ibana. Sipata tinggal sangiris jambarna, molo dibereng di loloan manang di dalan horong boruna sipata laos dilehon do i, didok; nion borungku dapot jambar ahu nangkin, bahen ma on tu ingkau rata i daion ni angka pahompungki, ninna do.\nDisungkun si Rumata ma tunggane dolina i. �Sian dia songon i godang jagalmu? Gari amanta Raja Parhuta so adong sadia jambarna�, ninna.\n�Ummangat do ahu sian i, ninna si Hoding mangalusi si Rumata parsondukbolonna i. �Aut so ahu ndang saut ulaonna i�, ninna. �Ahu do mangalap lombuna, on jambarhu sian i�. �Ahu do maneat lombuna, on jambarhu sian i�. �Ahu do mamuri butuha, on jambarhu sian i�. �Ahu do mangalompa jagalna, on jambarhu sian i�. �Ahu do pabolak amak, on jambarhu sian i�, ninna.\n�Ba�ai jampurut do ho hape. Ianggo ahu boru ni Raja do�, ninna si Rumata, laos ditinggalhon.\nSatu respons untuk “JOLMA JAMPURUT”\nTandama tutu boru ni raja si Rumata on. Alai ndang apala polin dope ibana sada boru ni raja, ala pintor ditinggalhon ibana do tunggane doli na, so jolo di sosoi ibana asa unang gabe hatoban parhalanguluna i. Asing muse do si Rumetep sian si Rumata. Raja panggonggomi do nian ianggo si Hodong tungganedolina i, alai ala (sai) otik do jambar ni amanta na i, sai di jujuima si Hodong asa songon si Hoding ibana. Sai dipanjukjukkon si Rumetep do hatana tu amantana i: Aut so ho, ndang saut ulaon i (ndang mardalan pemerintahan i). Ho do mangalap lombuna (Manontuhon APBD, aut so ho ndang naik i gabe hampir samilliar), buat jambarmu sian i. Ho do maneat lombuna, mambutuhai, ho do pabolak amak, ho do sude. Buat jambarmu sian i. Ueeeee da inang parsondukbolon hu, ai jolma hatoban do molo jolma si songon i. Sai ninna si Hoding do nian mangalui tungganeboru na i. I don’t care daddy, napenting boi au margolang marbelian, maila iba tu akka dongan sai holan suasa on pakkeon. Dungi muse ianggo olat olat ni sakkae do di buat ho, ai aha ma i molo ni bandingkon tu ……..Nga sae be i inang, marsogot hu hallungpe, asa sombu roham.\nhehehheeh, gak nyambung\n**** Nyambung do … 😀\nDesember 24, 2007 at 3:03 pm


BAYOSUTI: Di laing ni Pasanggerahan\nDi laing ni Pasanggerahan\nMulo bolas do pangidoaan anggi, sian pangkal tangga ni pasanggrahan Kotanopan on ma, mangido au tuho, anso ni pabulus ho au manyuratkon carito satontang hita dompak dakdanak di kampung najolo. Lolot anggi hupainte persetujuanmu, harana ngada giot au anggi manyuratkonsa mulo ngada dope adong izinmu.\nDilas ni ari on anggi di tano pandaraman on, mandonting doma ambaen milasna. Di tonga-tonga ni dalan Tol Cipularang on, mangkair-kair sora nitelepon, marsirontak songon nagiot mangambur mangalumpat doma. Ngada husangko-sangko, ro ma boa-boamu mandokon izin tando satuju. “Ulang tulis abang gorarku nasapetona”, ningmu muse mangharop. "Mabiar do au ma ila, ambaen pantataan ni halak najaji tonkin niari", ningmu muse. “Posma roamu angggi”, ningku antong mangolohon. Oloda anggi, nagodang mada botoho rohangku pabege-begesa.\n“Ketika mahoni mulai berbunga”, ningmu musema mandokon judulna.\n“Ala… naningot ho dope rupona anggi nadi ginjang ni batu nadi donok par volley an di toru ni mahoni i”? Ima obar na ro di ate-atengku salaos mekel sado sado au.“Ahhaaa,…judul na romantis”, ningku mangalosi ho anggi.“Bia anggi mulo hita gonti dohot saro mandailing”? Ningku muse mangharop.\n“Ngada mangua abang”, ningmu mangalus.\nMur mabahat mulak nahu ingot santontang hita najolo, ningmu manambai.\n“HATIA MAHONI MULOI MARBUNGO”, i ma songoni judulna ningmu muse tu au mulaki. Bo, pade antong: pas songon na i raga i tile.\nJot-jot hu golak-golaki ho, hu dokon ho anggi “si boru erdet”? Sabotulna ngada ambaen na erdet ho huida. Ambaen na adong do i buku parsiajaran tai gorarna si Merdet. Mandele ia minum, mandele ia modom, mandele ia maridi, tak songoni ma carito simerdet i. Padahal ngadaba songini kalakuanmu.\nBeut papanganmu anggi mangaligi au. Goyak rohamu anggi tu au.\nAnta napiga ari ngada marsipangkulingan hita. Mulo ni ida ho au anggi…ipasimbil ho pardalanmu.\nMulo tar tok tarligi au ho, ni openg kon ho mukomu. Songonima mulo goyak rohamu tu au. Ni ambang ho aropku anggi, naso borat hulala pandaritoan i. Manombo anggi ngada tontu hulala pamikiran i.\nAnta napiga ari sian i, i golak-golaki ho pangkas ni obuk ku: “Pangkas takar”. Ngada anggi goyak rohangku paida-ida ho. Ambaen bukti ma di au bahaso madung ra ho mulak hupangkulingkon, madung ra ho mulak mardenggan dohot au. Sodar do au anggi, harana songoni ma masoi model pangkas ni hami halak lai, model pangkas takar pandokon ni halak.\nDurcet obuk i sanggolom di ginjang ni bohi i. Dungi anggi, ngada unjung be pangkasku pangkas takar. Tai harani i muse ma anggi di hatiha gurunta nasian Hutarimbaru, mandokon di bagasan ni kalas tai, bahaso au naso taat tu paraturan sikola. Ni ukur ia anggi dohot induk ni jari nia.\n”Antara ni suping dohot obuk madonok tu !” Ning guruntai, manyalahon au. Ima anggi kasalahanku.\nNi uhum ia au di jolo kalas tai, i pajongjong guru i au di lambung ni papan tulis i. Sabotulna maila situtu do au nai uhum i, harana antong iba pinompar ni guru, tak songon nasomanangion nai dokon. Ngada muse ancit rohangku anggi pambaen niguruntai, asal ma anggi tar pa ihut au hagiot mi, saulak nai mulo mar pangkas, ulang be model pangkas takar.\nAnggi … dung lolot hita songon nabiaso mardongan-dongan. Targolaki au muse ho, hu dokon ho “si boru enjeng”. Anso hudokon pe anggi songoni, amben natangis doho hu bege di toru ni balimbing bosi nani jolo bagas muyui. Cilat patmu ambaen natardege ho balimbing bosi na lamun. Ngada jabat ba mabangkir bohimu, ngada juo mabarbar ba pat mu. Hum namaturgis do sotik siku ni tanganmu. Rengema ilumu i baensa. Goyak situtu doma ho huida anggi mangaligi au. Anta napiga ari muse hita anggi ngada marsipangkulingan, ngada mardongan, sonjia anjing dohot huting doma.\nMardenggan hita mulak anggi di hatiha ro ho dohot simatobangmu manyalap ari manyabi di saba nami nadi lombang ni tangsian. Maridi hita nadua anggi di batang aek i. Rupona laing adong dope goyak nirohamu tu au. Iramban ho au dohot pasir. Hona matangku anggi. Ngada bisa au be mangaligi. Paida-ida au namapitung i, marlojong ho tangis mangadu tu udak najiomui di sopo nadi tonga sabai. Hongan doma halak mangaligi ho. Biar doma hulala anggi… mabiar au ni ambang halai madung mambaen nasotontu tu ho. Dung binoto halai purkarona ni suruhon si matobang tai anggi so hu pabolnang matangku tu aek i, anso kaluar pasir sian bagasan ni matai.\nIma holong ni rohangku anggi tu ho…, hubaen muse dope ambaen di ho uyup-uyup nasian batang ni eme. Hu lilitkon anggi bulung ni arambir, so murmadeges dohot magogo sora ni uyup-uyup i. Dung salose, jop situtu doma rohamu huida paida-ida au.\nNgada sadia lolot anggi…sar-sar bulung ni arambir nahu lilitkon i. Songon naso martarimokasi ho anggi tu au. Ro musema alap ni rohamu. Ni ombus ho uyup-uyup i sagogomu tu supingku. Tarsonggot doma au anggi ibaen sa. Marlojong ho anggi tu bondul ni sabai. Hu kojar anggi sian pudi. Biarna ho anggi dapot au, ipaipas ho namarlojong i, bo cilat mada patmu laho somsomkon tu paya i. Di hatiai ngada renge ilumu, songon nai ramban mi au dohot pasir.\nAropku madung habis ilu ni matamu nangkin ato mabiar ho hu golak-golaki si boru enjeng. Hu surduhon anggi tangan si amunku giot manarik ho sian lupak ni sabai: “Jongjong ho boru tulang!” Ningku mandokon ho. Mekel ho huida anggi pabege-bege partuturan na baru hudokon i tu ho. Muloi sian i ma anggi, ngada be gorar mu be hu pio. Ho pe, manombo ngada gorarkube i pio ho: “Anak namboru”, ningmu sasaulak.\nSanga sian jia pe par tuturan na barui so mohot tu ho anggi, nga da ba huboto i. “Aropku sian langit doi”, ningku saulak ari mandokon tu ho. Salolot ni ari on marudak do iba tu si matobangmu halak lai. Mar inanguda muse iba tu si matobangmu dadaboru. Si matobangmu halaklai Lubis na sian Pekalongan do, harana ompung mu mangaranto najolo tu sadu. Lolot murmalolot usaho namarjagal abit batik i mur manjadi. Ima anggi anso gorarmu pe ngada gorar ni halak Mandailing ni baensa, tai gorar ni halak Jawa do, ima Lestari Ayu Ningsih, ning uda najiomu saulak ari marcarito.\nDung lalu hita tu sopo i anggi, rap marsiligi halak tu hita: “Songon anggi kandung doma i baen ia si Lestari”, ning uda na jiomui tarbege tu supingku.\nNgada taraso anggi madung tolu taon hita namardongan-dongan i, dung do pindah homu sian Pekalongan tu Kotanopan. Holong marsi haholongan hita, son jia namarangka maranggi.\nAnggi…, di nalao mandapotkon 17 Agustus di Kotanopan, bahat karamian karamian nai adongkon ni Muspida Kotanopan. Adong partandingan Volley di jolo Pasanggrahan i, adong partandingan marbal di Anggora an. Adong muse pameran pembangunan na iadongkon di alaman godung sikolan ta namartaruma i. Ribur doma ni ida anggi sude. Dagdanak namar sikola di sikola dasar latihan baris-marbaris, songoni muse sikola nai ginjang nai. Tiop sikola anggi mambaen gaba-gaba nasian pusuk ni bargot i: di kantor – kantor, songoni muse di lopo-lopo anggi madung margantungan mare-mare merah putih nabinaen sian karotas miyak, nagiot parami ni hari kemerdekaan bangson taon. Di Tonga Pasar i anggi di ingot ho dope madung di pajongjong gaba-gaba na santak godang, ngada sungkot ba motor ABS i ambaen gincatna.\nHita pe anggi ngada tontu be marsiajar. Ho anggi tarpili muse di kagiatan tari menari.\nAu tarpili kagiatan baris ber baris. Dung rap loja anggi na latihan i, rap kehe hita dohot dongan dongan tu balakang ni bioskop manabusi tobu hotang, ambaen sangkuliton. Harana masoi ima pangan-panganon ambaen palua nguas namurana, lolot muse so habis. Mar pupu doma mabugang dila niba nibaensa, manyiak doma nibaensa mulo mangan.\nLagut marlagut hita anggi dohot dongan dongan di toru mahoni na dijolo pasangerahan i, mar angin palua-lua loja. Gorsing doma nida alaman ni pasanggrahan i, ambaen bungo ni mahoni namardabuan i. Ngada sadia lolot, dua tolu dongan dongan ta mar mulakan tu bagasna be.\nTinggal muse hita nadua. Marsapa ho anggi tu au, aso do hu pio ho boru tulang. Dosir darongku anggi pabege-begesa. Tai bope songoni hudokon juo do tu ho bahaso madung songon nalain parasaan ku tu ho. Rara mukomu huiada anggi mambege sa. Marlojong ho anggi maninggalkon au. “Sambang kaji” ningku manyosali. Ipas doma parlojongmu anggi, merbas-erbas obukmu huida, inda ningrohangku be ni ligi ho pardalanmu. Di toru ni mahoni nai lambung ni bubusan i, sangkot patmu di urat nai. Tahop…tandang mabangkir bohimu mardaro-daro. I oban halak ho huida anggi marubat tu doktor Muktar na paraktek di Pasanggrahan i. Ngada tontu anggi hulala be. Biar doma hulala, angke ngada malo au manjago ho.\nMulak sian namarubat i, madung dalpak parban na bontar di bohimu anggi. Lalu tu bagas anggi nisapai simatobangmu, sangan namangua doho: “Targompang”, ningmu songoni mangalosi. Mopeng-openg antong huida songoni simatobangmu.\nAncogot nai anggi, marsuo hita mulak di sikola. Sak do dibagasan rohangku ngada marsipangkulingan muse hita be, ngada mardenggan muse be hita. Por situtu do rohangku giot mangido mohop tuho, tai ngada huboto anggi sanga sian jia mamuloisa.\nDi hatiha au dompak mamincuri gerep di lambung kakus naso maraek dohot naso martarup, i samping godung ni sikolantai, ro ho anggi manopotkon au salaho marsapa: “Ampot adong do gerep giot pinjamonmu”, adong ningku mangalus. Hu lehen di ho anggi sada gerep na madung nahupincuri i. “Tarimokasi abang”, ning mu senyum tu au. “Jadi ma anggi“, ningku muse mangalus. Ngada tardokon au be anggi sanga songon dia parasanku di waktu i. Huboto ma anggi ngada goyak rohamu tu au, nahudokon i natuari bahaso natak lain do parasaanku tu ho ima dompak di jolo pasangggrahan i hatia mahoni dompak marbungo. Bope anggi mabangkir jabat bohimu di beansa. Parasanku hatihai marbungo-bungo anggi, uskus doma.\nMuloi siani i anggi maruba musema partuturanta. Mar abang doma ho tu au, songoni muse au mar anggi tuho. Bahat dongan-dongan anggi maso i namangarisak, mandokon hita namargandak.\nNgada adong ba namaruba anggi…, songon nabiaso laing ro do ho anggi marmayam tu bagas ni hami. Songoni muse do au laing sagama do hulala marmayam di bagas muyu. Laing lek jot-jot do si matobangmu dadaboru manutung pisang sitabar namongkol ambaen pangan-panganonta. Laing lek jot-jot do, inanta naji homui mangajari hita mamasa Juz Amma dohot maretong siperen. Sobar ia mangajari hita, bope sasakali songon na giot martata iba pabege-bege pangecet nia na bangkang i mulo ia marsaro Mandailing. Manombo anggi isibitkon ho au mulo giot martata pabege-begesa. Songon jia ma antong, angke inanta najiomui asalna nasian Jawa do, ima nasian Kabupaten Sleman di Jogjakarta. Ari-arion anggi ngada unjung huida malua abit pamake nia nabinuat sian batik. Nagaduk huida anggi sanggul nai maia, songon ban serap ni Opelet Sinar Kota nasian Banjar Narako an. Gantil godang huida i pudi ni ului. Jat huida songon sarang ni porkis.\nI partongaan bulan Mei, songon panyoro ni ronggur doma hulala, dung nidokon ho bahaso ompungmu na sian Pekalongan manyuru homu anso mulak, harana so adong patorus usaho namadung i bina niai. Tondo huida ho anggi, songon nagiot magulang aek ni matamu. Au pe anggi ngada malo mangecek. Anggo nasongoni bo ngatarkaua ibe.\nNgada tarpaida-ida au ho anggi nagiot marangkat i. Anggo i pasari-sari na tongkinma hita namar dongan i. Ngada marbilang taon jabat namar tutur abang i ho tu au, songoni muse au, ma mio anggi tu ho. Gotap anggi caritontai, sampe i si. I sompat kon ho dope tu bagas ni hami anggi, maroban bungkusan, marisi gerep sabahat dua bolas di bagasan ni kotak. Dung marsisoloman, i tinggalkon ho au anggi di barando bagas ni hami i. Ngada adong be haropan nagiot marsuo, angke nadao luat tujuan muyui.\nMar bilang bulan anggi, songoni muse marbilang taon, ngada jungada be hita marsirisaan, ngada jungada be unjung hu ida papangan mu beut mulo goyak ro hamu tu au, ngada jungada be mangarasoi pisang si tabar nai tutung ni inanta najiomui. Ngada jungada be isibitkon ho au, mulo manangion simbil dohot bangkang pangecek ni inanta nai jomui. Ngada jungada be anggi huida senyummu tar songon dompak manginjam gerep ho tu au. Ngada jungada be huida anggi bohimu bokas na mabangkiri. Ngada be jungada hu ida ipon gingsulmi anggi ima namananba manis ni pantata mi. Mahoni nani jolo pasanggraran i pe anggi, ngada be marbungo.\nSasakali anggi taringot do au tu ho, mulo iba dohot dongan-dongan marangin-angin marjuguk-juguk i barando ni pasanggrahan i. Taringot au anggi rara mukomu, songoni muse merbas-erbas obukmu marlojong maninggalkon au juguk di batu nadi donok par volley an i. Sasakali muse anggi dompak juguk iba di lopo nadi Simpang Opat i, laing taringot muse do iba tu ho.\nTarakhir anggi…ima di taon 1984, dung tomet au sian SMA sompat dope tarbayang di au songa di urat ni mahoni jia sangkot patmu, targompang namambaen mabangkir jabat bohimu. Isima anggi terakir hu tatap godung Pasanggrahan nai bangun ni Bolanda i.\nHu langkahon ma anggi pat simanjojak, hu ambehonma tangan si mangido, hutinggalkon ma anggi bona ni bulu huta hasorangan, hutinggalkon ma anggi carito satontang hita najolo. Bandung ma anggi jadi tujuan ku.\nAnggi… ngada pe jabat satoan dung tinggal au di Bandung, dapot auma hobar sian kampong bahaso mahoni na di jolo Pasanggrahan i madung di taba halak. Songon nai soro ni ronggur muse do ma hulala parasaan i, pabege-begesa. Rang-rang doma nida ning halai Pasanggrahan i. Ancit muse hulala anggi pabege-begesa, apalagi muse iba anggi dompak ha asianna mar siajar satontang lingkungan. Ngada be anggi natar kangua, madung ni paksa i rek-rek kon halai, i oban halai cariton ta dompak nadi toru mahoni i. Tinggal tungkona doma, ngada unjung be martunas, ngadong artina be di au anggi. Lolot mur malolot anggi mur malupa au tuho, madung rang-rang hulala sude anggi, sonjia par rang-rang ni alaman ni pasanggrahan Kotanopan i. Dangol doma hula anggi pambaen ni halai, halak nabisuk-bisuk i.\nGotap…ngada marsibotoan hita be anggi, rap so mamboto khabar barita. Bope anggi unjung do hubege homu tinggal di Jalan Kauman di Pekalongan, tai songon panaba ni halak nabisuk mahoni nai jolo Pasanggrahan Kotanopan. Songoni muse ma rupona anggi rohang ku tuho, ngada martungko be.\nAnta napiga taon au anggi dung manjalahi bisuk na peto, i purcayo ma au anggi so manjadi Perencana Ibu Kota Kecamatan Sindang Laut ima di Kabupaten Cirebon. Ngada dao bedana anggi songon Kotanopan na madung rap hi tinggalkon i. Pasanggrahan pe adong juo do disi, tai jegesna inda songon Pasanggrahan nai Kotanopan, rami na pe jia sojia do. Muse unjung juo do Belandai najolo disi. Buktina anggi Pabrik gulo nai bangun taon 1886 sampe sannari mardalan dope. Sian carobong asap nai marbual dope timbus ni paberik i, sian tonga-tonga ni kobun tobu i marmolusan lori pangangkut ni tobu ambaen gilingon. Taringot au anggi mulak dompak hita manyangkuliti tobu nasian balakang ni Beskop Tapanuli nai balakang ni pasanggrahan Kotanopan i.\nPotang ari nai anggi…, muloi ma rami di donok paberik ni guloi, mar roan ma halak sian jia-jia. Rupona songoni ma kabiasoan di paberik i, mulo giot musim giling bahat mai kagiatan nai adongkon ni perusahaan guloi. Iba pe anggi pordo roha ni mangihutkon halak na rami i. Harana anta na sanga andigan muse doma iba bisa mangaligi karamian pesta paberik nasongo nian.\nDi hatiai mada anggi, di jolo bagas-bagas nagodang paninggalan ni Bolandai, bagas-bagas ni karyawan ni paberik i, pang pang huida palakat namanyurat kon “dr Lestari Ayu Ningsih lubis” Kepala Puseksmas Kec. Sindang Laut. Dosir anggi darongku paida-ida palakat i, taringot au mulak tu ho, taringot au satontang hita najolo di kampong. Yakin do au anggi bahaso ho doi. Ngada be anggi nature hulala pamikiran i. Parmainan pesta paberik ipe ngada tusi be roangku. Borngin na i ngada be tarpodom au ibaensa. Giot sosak hu lala dapot ari.\nAmbaen na iba anggi gorarna katua Tim Perencana, hubaen ma anggi siasat mambagi tugas. “Tugasmu tu kantor camat” ningku tu nadeba, “ho dohot si anu tu kantor kelurahan” ningku muse tu nalain, pabisuk-bisukkon. “Lobi nai bagianku, tarmasuk manjalai data kesehatan satontang masyarakat”, ningku muse mayakinkon dongan dongan i. Ngada binoto halai na adong do niat niba nalain.\nManyogot ari dope anggi, madung marsiap-siap au giot tu Puskesmas Sindang Laut. Marheranan doba dongan-dongan i, tai ngada hupadulion be. Hu langkaon songoni pat simanjojak, hu ambehon tangan simangido. Tujuan naparjolo ima tu Puskesmas. “Tugas na lain papudi doma i”, ningku di bagasan rohangku.\nTibo di Puskesmas humitir doma pat ku, hu pagogo rohangku…\n“Assalamualaikum”, ningku di jolo baba pintu nai. “Waalaikum salam”, ning petugas nai muse mangalus. Isapai halai sanga aha do maksud ku. “Giot Silaturahmi dohot ibu dokter”, ning ku mangalosi halai. I pabulus halai anggi hagiot ki.\nHu ambang lupa ho anggi tu au: songon nagiot manglumpat do moho huida dung hudokon sanga ise au. “Santongkin jolo da abang”, ningmu maningkalkon au. “Aha muse do namaso on”, ningku marsapa-sapa i bagasan rohangku. Ngada sadia lolot, ro ho anggi mulak maroban aek ni tobu dua galas nai esan. Sada ibaen ko i jolongku, sada nai ambaen diho, borgo doma anggi tu ola-olai: “Di son hita…ngada manyangkuliti tobu”, ning mu mangkardak. Huida mulak anggi gingsul ni iponmi. Por situ-tu do gari giot niroha tak lolot namarsuoi, tai songon dia ma, adong dope tugas nalain, songoni muse ho anggi bahat dope tugas nangkan nai karejohonmu.\n“Mangido ijin ma au”, ningku to ho.\n“Potang ari tongkin nai, hami alap abang tu penginapan”, ning mu muse tu au.\n“Ulang be repot-repot”, ningku mangalosi. Beut papangan mu huida anggi, sonjia mulo goyak rohamu tuau najolo di kampung. “Oo… ale boru enjeng”, ningku mada tu ho. Isibitkon ho au sagogomu, rata lomlom doma panyibitan i, tai ngada taraso be anggi harani namadung marsuo i hita.\nRo ho dohot dongan bayomu mangalap au, oban daganak mu sada, napas mada boru mi songon ho anggi dompak di kampung najolo. Bahat anggi parsapaan mu satotang kampung tai. Laho bubarma anggi pesta paberik i so mantak hita namar carito i. Sanga nai sangajo sanga inda, ngada huboto. I motor muyui anggi palan tarbege lagu ni Andi Meriam Matalatta dohot Yopi Latul, judulna “Jumpa Lagi”, marirama bosas.\nTiada Kuduga, berjumpa lagi\nSaat ini kulihat kau lain sekali\nKau Nampak cantik, cantik sekali\nLain waktu kita masih kecil\nKini kita sama tlah dewasa\nHidup pun jauh di tanah sebrang\nOoo adakah rindu kampong halaman?\nYang menanti uluran tangannn…\nOlo da anggi…ngada malo au manjawabsa. Mikim-mikim huida anggi dongan bayomi i balakang sitiur i.\nAropku ontap nion ma jolo cariton taon. Pangidoan niba tu Na Sada i, rap iras be ma hita nian, oni ulang muse nian gotap parsudaroanta samatua, amin ya robbal 'alamin.\nBandung, 25 Juni 2010\nCerpen ini kutuliskan untuk mengenang masa-masa kecil\ndan remaja ketika hatiku mulai berbunga-bunga\ndi Kota Kecilku Kotanopan\nPosted by Edi Nasution at 7:05 AM


Pangantusion Di Ulaon Arsak Ni Roha – Simanjuntak.or.id\nSude do hita jolma ingkon mate molo jumpang tingkina. Sada pe sian hita ndang adong na boi pasidinghon i. Alai pangidoanta, molo tung marujung pe nian ngolunta sian hasiangan on, asa jolo sahat ma nian hita tu na saur-matua. Ima songon pangidoan dohot elek-elekta tu Tuhanta. Alai molo tung masa pe na masa i, asa dapot ma di hita songon hata ni endenta, “Sai rade ale tondingku, tagam panjouonna i â€¦ manang hata ni ende di Buku Ende nomor 539: 4\nSai dohot ma ho, sai tu surgo ma lao,\nMolo di hita Batak Toba, godang do ragam-pandohan tu na mate, jala asing do nang ruhut paradaton tu si. Adong do didok namate dakdanak, mate doli-doli/anakboru, mate mangkar, mate pur-pur, mate sarimatua, mate saurmatua. Adong do deba binege mate sada ama manang ina, hape ndang gok dope adatna, (asing do ulaon dohot ruhut paradaton tu si, mamereng luat dohot paradatonna). Alai naporlu sipatorangon di bagian on, asa dapot hita pangantusion di angka ulaon habot ni roha, songon i nang di ulaon sari-matua dohot saur-matua.\nA. Mate Tilahaon\nMolo mate dakdanak baoa, boru, songon i doli-doli, namarbaju, manang mate dung matua alai ndang dope hot ripe. Ndang pola mardalan adat-paradaton di son. Jala masuk horong natilahaon ma on didok.\nHolan angka hata apul-apul do dipasahat di son, songon i sian hula-hula manang tulang ni namarsitaonon. Molo tung adong pe niida sian horong ni hula-hula manang tulang ni monding mambahen ulos saput, jala somal binege ulos parsirangan, ndang pola sala i. Alai holan songon i do i. Ndang pola alusan manang lehonon ni namarsitaonon i piso-piso tusi.\nMolo masa si songon on, biasa muse ndang apala marborngin bangke i dibahen. Pintor sadari na i do i ditaruhon tu udean, dung sae acara huria. Namarlapatan ndang adong pola sipaimaon di parmate ni tilaha i. Nang pe songon i tergantung do i tahe tu keputusan ni hasu-huton dohot keluarga. Jadi molo tung masa pe na masa i, hatop ma tarapul ili-ilu dohot roha ni sude keluarga.\nB. Mate Purpur\nMate purpur ma peristiwa na humansit di parmate ni jolma di ngolu ni halak Batak. Mate somardangka so marranting so marbulung. Na marlapatan ndang adong tubuna, anak dohot boru. Sampe do digoari di halak Batak molo mate si songon on didok “siranggapuri”.\nAsa molo tung masa pe si songon i, holan angka hata togar-togar, hata apul-apul do sian angka tutur.\nNB: Adat habatakon do mandok nahumansit mate pur-pur. Molo sian hakristenon, di hita naporsea di Jesus Kristus, dos do hamatean i, jala ingkon sude do mamolus i. Parhitean do hamatean laho mandapothon Tuhanta. Jala didok hata ni Tuhanta do muse, ditompa Debata jolma i asa marguna jala hasea di Tuhan i do.\nMolo ama do najumolo monding, jala molo poso dope inanta i, olo do gabe mulak tu natorasna. Alai, boi do muse ina i dihappi haha/anggi na, asalma sian holong dohot dos ni roha nasida. Namarlapatan ndang pola mardalan be adat di si. Molo dung dibagasan adat nagok hian nasida di tingki nahot ripe, cukup ma dipasu-pasu sian huria nasida muse dohot dipatupa partangiangan keluarga.\nC. Mate Punu\nMolo mate punu didok ma i na so marindang anak baoa, holan boru do ianakhonna. Songon i do huroha pangalahona. Ai so adong na manorushon dohot na manguduti goarna. Hansit do si songon on molo sian adat-paradaton ni hita Batak. Molo najolo jala masa dope i di tingki on, ndang boi dibahen maralaman si songon on. Asa holan angka hata apul-apul do panghataion di si, lumobi sian angka horong ni hula-hula dohot horong ni tulang. Alai, taringot tu goar manang ulaon si songon on hombar ma i nian tu keputusan ni panghataion ni angka tutur dohot raja, lumobi sian hula-hula dohot tulang.\nD. Mate Mangkar\nMate mangkar ima molo mate sada ama manang ina naung mardakdanak, alai ndang adong dope sian dakdanak i naung hot ripe, manang menet-menet dope ianakhonna (mangkar = tata, ndang masak dope). Molo ina do najumolo mate, didok ma i matompas tataring. Alai molo ama do najumolo, didok mai namatipul ulu. Mardalan do adat-paradaton di tingki sisongon on, i ma dinapasahathon ulos tujung dohot ulos saput.\nAndorang so pinatorang taringot tu ulos saput dohot tujung di son, porlu botoonta adong do na masa, mate ama manang ina, hape ndang gok dope parsaripeon nasida di bagasan adat. Alana, di tingki nahot ripe nasida, mungkin mangalua, jadi holan ulaon na manuruk-nuruk dope ra dibahen tu hula-hulana. Alasan na asing, mungkin pardijabuna (inanta i) sian suku na asing. Godang do angka si songon on di tonga-tonga ni parsaoranta. Jala molo masa angka sitaonon na dokdok i di dongan si songon i, olo do tamba repot ulaon.\nSongon i ma huroha pangalahona, molo adong angka nahurang sai jumolo ma i patureon, pahantuson asa boi mardalan angka ruhut-ruhut paradaton. Alana adong do pandohan na mandok, ndang manjalo adat nasomaradat.\nMolo masa si songon on, mate ama manang ina, hape ndang gok adat dope nasida tu hula-hulana, sada hailaan do i nian. Alai ndang i be sitaringotan di son, jalan keluar manang solusi nama: I ma asa dielek-elek jala disomba hula-hulana, songon i tulang ni na mate i. Molo boi nian dijalo nasida ma napuran somba, asa marpangaju roha nasida di pamoruonna. Molo hira denggan do hubungan kekeluargaan jala adong komunikasi nasaleleng on di namarhula-marboru i, nang pe ndang gok adat dope, somalna nian dioloi hula-hula dohot tulang do somba ni pamoruonna i, asal ma sian elek-elek na somba marhula-hula.\nTeknis di na pasahat Napuran Somba i, boi ma i dipasahat di jabu ni hula-hulana dohot tulangna i, manang di sada inganan naung diton-tuhon. Asa marhite i molo sian horong ni tulang pe napasahaton ulos saput ni namate i dohot sian hula-hula pasahat tujung ni ama manang ina namabalu i, mardalan ma i songon nasomal. Madekdek jarum tu napot-pot, ndang diida mata, diida roha do i.\nHombar tu si, molo didok mardalan do adat-paradaton di na mate ina manang ama songon on ma pardalan ni sibahenon tu si:\nDitontuhon ma tingki asa marpungu angka namardongan tubu rap dohot horong ni hula-hula dohot tulang ni namarsitaonon i. Ndang namarrapot dope goarna, alai mangido panuturion sian hula-hula dohot tulang, laos ditingki i ma dipangido asa rade ma nian roha nasida mambahen adat diparmonding ni ama manang ina naung jumolo i, ima: Saput ma sian tulang; ulos tujung sian hula-hula.\nJadi holan konsep manang pangidoan do dipasahat dongan tubu ni namarsitaonon i tu hula-hula dohot tulang nasida i. Holan on, olo do sipata adong piga-piga pandapot sian hula-hula manang tulang taringot tu si, suang songon i sian angka raja na ro tu ulaon i. Alai, aek godang ma tu aek laut, angka dos ni roha ma sibaen na saut.\nDi peristiwa na mate si songon on, holan partangiangan manang didok ulaon mangido tangiang do dibahen, ndang adong na marbagi jambar di son. Molo tung dipatupa pe sipanganon di si didok ma i indahan sipaet-paet. Dung mulak sian udean dipatupa ma muse ulaon mambuka tujung, ima sian hula-hula ni namabalu i.\nGabe ma jala horas jala ganjang angka umurta sude, sahat saur matua tumpahon ni Tuhanta Pardenggan Basa i.\nHata di napasahathon ulos tujung:\n“Di ho ito/lae (tergantung ise namanghabaluhon). Di tingki on dipaporsanhon Tuhanta do tu ho sitaonon na mansai dok-dok, mansai borat do sitaonon on songon udan nasohasaongan, songon alogo na so hapudian, mansai menek-menek dope angka berengki, hape so marama/ somarina be nasida. Alai ingot ma ndang holan ho na manaon na dokdok on dohot do hami hula-hulamu. Ido umbahen naro hami di tingki on mambahen tujungmu. Asa sada tanda manang simbol do on di na dohot do hami hula-hulamu man-dongani hamu di sitaonon on.”\nDitujunghon ma ulos i jala didok muse hatana:\n“Jala ingot ma hata ni Tuhanta namandok, ‘Ahu do ama di angka namabalu dohot di angka dakdanak di angka na so marama’,” (molo ina do najumolo i) asa disesuaihon pandohan i.\nHata dinamambuha ulos tujung\nDung sae sian udean, mulak ma tu jabu. Diparade ma aek sitio-tio dohot boras sipir ni tondi di piring, songon i hian diparade indahan dohot dekke.\nDidapothon hula-hulana ma namabalu i didok ma:\n“Di ho ito/lae, Nunga hubaen tujungmu nangkin, nuaeng pe ungkaponhu ma, asa gok ulaon i.” Dibungka ma tompu ulos tujung i, laos dipainumhon ma aek sitio-tio i. “Dipamalum Tuhanta ma angka nahansit, habot ni roham.” Diparsuap ma muse na marsi-taonon i. “Tuhanta ma namangapusi ilu-ilu sian hamu, jala tiur ma parnidaan-mu laho parmudu-mudu angka berengkon, jala minar ma bohim managam angka si las ni roha, singkat ni nabernit i, sipasahaton ni Tuhanta di hamu.”\nDiparsuap tolu hali. Dungi dijomput ma boras dibahen ma tu simanjujung ni nabalu i tolu hali, laos didok: “Pirma tondim bahenon ni Tuhanta, dilehon ma tu ho hahipason dohot gogo laho pature-ture berengki, asa songon hata ni natua-tua ma dohonon:\nTinapu bulung siarum, laho uram ni pora-pora,\nNahansit i tibu ma malum, jala tibu ma ro si las ni roha.\nDisulangi ma muse dohot indahan dohot dekke, asa mulak gogo ma songon nasomal. Botima.\nNB: Andorang so dibahen si buha tujung i dope boras tu simanjujung ni namabalu i, jumolo do dibahen tu simanju-jungna laos didok, “Pirma tondingku”, baru pe dijomput boras tu simanjujung ni namabalu i.\nMate Sari-matuaMate sari-matua ima molo mate sada ama manang ina nasosingkop dope sude angka ianakhonna marhot ripe, alai nunga marpahompu. Lapatanna, adong dope sisarihononna, ima angka dakdanakna nasohot ripe i. Jadi didok namate sari-matua ima molo nunga marpahompu sian anak manang sian boru. Alai di tingki on sipata asing do taida namasa di angka ulaon si songon on, jala marragam tahe rumang dohot versi ni ulaon paradaton di ulaon sari matua i, lumobi ma i di tano parserahan on. Asa toho do songon pandohan namandok:\nNunga mungkap angka taruntuk,\nNunga sega gadu-gadu\nNunga muba uhum naburuk,\nNunga ro be uhum nabaru.\nJadi sada hal na wajar do i nian, lumobi molo tahaithon tu adat-paradaton ni hita Batak nadinamis, lumobi ma i di hata namandok:\nAek godang tu aek laut, dos ni roha sibahen nasaut.\nAdat, sada hasomalan naung tong-tong diulahon. Manang songon hata ni ompunta naparjolo i, ima:\nOmpu raja di jolo, martungkothon siala gundi\nNapinungka ni ompunta naparjolo siihuthonon ni naparpudi.\nAsa hombar tu si, molo tung asing pe rumang dohot ruhut ni ulaon di nasarimatua nataulahon di tingki on, manghorhon nauli nadenggan ma i molo diulahon sian dos ni roha, asalma nian ndang mansegai tu ruhut-ruhut ni angka partuturon. Rupani sai pinangido do naeng sangap, hape ndang boi dope ala syarat tu si ndang cukup. Songon i do di ulaon sarimatua, di ruhut adat-paradaton naingkon marhite keputusan ni angka raja do i marhite-hite rapot, lumobi ma i sian raja ni hula-hula dohot angka tulang.\nHombar tusi adong do dua versi namasa, jala nunga taulahon on, di Jakarta sekitarna, ima:\nMate sari-matua alai dipasahat dope ulos tujung.\nMate sari-matua dibahen ulos sampe tua (dipangido tu hula-hulana asa dipasahat ulos sampe tua).\nSongon naung taboto, somalna molo sipasahat ulos tujung ima hula-hula ni hasuhuton, songon i muse ulos sampe tua. Alai molo ulos saput ni namate i, somalna sian tulangna ma i.\nTaringot si pasahat ulos tujung, ulos sampe tua dohot ulos saput pe adong dope versi na asing. Molo taida do angka namasa, lumobi ma i versi ni Toba dohot nahumaliangna tu versi ni Silindung dohot Humbang sekitarna, nang pe ulaon i di Jakarta on. Alai sudena i gabe uli jala denggan do molo sian dos ni roha. Asing dolok asing do duhutna, asing luat asing do ruhutna.\nMolo tung antar ganjang pe binahen angka hatorangan dohot pandapot taringot ulaon sari-matua on, asa gabe lam antusanta do hira songon dia ma nacocok jala pas di rohanta molo masa sisongon on di tonga-tonga ni keluarga. Alana, asing nama situasi dohot kondisi najolo tu tingki on. Misalna, molo najolo sada keluarga olo do adong 10 halak manang lobi tahe ianakhonna, hape ia nuaeng olo nama holan sada, dua manang tolu. Asa hira maol do sahat tu nasari-matua, lumobi saur-matua, di najolo. Hape ia nuaeng on asing nama. Contoh muse, sada keluarga holan sada do anakhonna, ima baoa, jala nunga hot ripe, gok adat huhut nunga marpahompu sian anakna i. Masuk tu kelompok dia (sari-matua manang saur-matua) ma natua-tua i molo mate? Secara logika, masuk tu saur-matua ma ra namonding i. Hape molo didok saur-matua, ingkon singkop do marpahompu sian anak dohot sian boru, jala ndang adong be sisarihononna.\nSongon dia ma ruhut ni paradaton tusi? Molo songon i do panga-lahona, maol-mura ma on alusan. Alai molo tung adong pe si songon i, boanon ma i tu panghataion parrapoton di partuat ni namon-ding i. Di si ma diputushon angka raja ni tutur (sian dalihan natolu) angka nahombar tu ruhut ni partuatna.\nMulak ma hita muse di ulaon sari-matua. Molo angka rumang ni ulaon dohot ruhutna, mardalan ma adat-paradaton di si, ima:\nPatupahon parrapoton (martonggo raja)\nMarpungu do angka namardongan tubu, boru, bere, songon i dongan sahuta mamba-hen sada konsep rencana partuat ni namonding i. Di ma dipasahat pangidoan tu hula-hula dohot tulang asa ditiroi jala ditolopi saluhut rencana i. Di si ma hula-hula dohot tulang mangalehon panuturion, pendapat di angka konsep pangidoan ni pamoruonna.\nAngka naporlu sihataan, songon konsep sian hasuhuton ima:\nUlos saput dohot tujung manang sampe tua.\nTempat pemakaman (udean), waktu dohot naasing.\nBoan manang galang, didok muse ola-parolaan.\nMompo (pamasukhon tu jabu-jabuna)\nMolo tung adong dope di namambuha tujung, dohot na asing.\nMolo di napasahat, manariashon angka konsep pangidoan, somal-na sian haha/ anggi ni hasuhuton ma. Jala manang songon dia pe kepu-tusan ni parrapoton i, ingkon i do nagabe siulahonon di partuat ni namonding i, jala unang be nian manimbil sian i, asa arga hata ni angka raja ima nadiulahon di adat partuatna.\nJadi molo dipangido suhut hian do asa ulos sampe tua dipasahat tu ama/ina si jalo ulos i, hape nadisetujui hula-hula dohot raja ulos tujung do, ima diulahon. Asa dao ma sian hita angka namangharhari naung pinudun (nirahut).\nDi ulaon sari-matua muse adong taida dipatupa sijagaron, songon simbol manang tanda do i paboa naung marpahompu sian anak manang boru. Ndang di sude luat mambahen si songon i. Songon i muse taringot pangarapoton, mangan pandungoi, ndang sude be mangulahon i. Jala di pambagian ni parjambaran pe, sai hombar ma i tu adat na masa di huta i. Alai asa denggan saluhutna, sai jolo dipangido ma nian angka panuturion sian angka horong ni hula-hula. Asa songon hata ni natua-tua na mandok: jolo diseat hata ma asa diseat raut parjambaron i.\nNauli ma sudena i molo sian angka dos ni roha. Gabe ma jala horas.\nF. Mate Saur-matua\nNamate saur-matua ima molo mate sada natua-tua naung simpan (hot ripe jala gok adat) sude angka ianakhonna, jala marpahompu sian anak marpahompu sian boru. Hira so adong be lungun dohot tangis di son, nang pe nian hansit do namarsirang sian natua-tua na sadiri. Alana, sude ianakhonna nunga singkop gabe jala horas. Asa angka gondang dohot angka namanortor nama taida di son.\nAlai adong dope didok mate saur-matua maulibuling. On nama natumimbo pandohan molo mate natua-tua. Didok mate saur-matua maulibulung, molo sude ianakhonna nunga simpan, marpahompu sian anak songon i sian boru, mamora jala marsangap, jala ndang adong anakhonna naung manjoloi natua-tua i (jumolo mate), singkop ma-ngolu dope sude. Molo di tingki on hira jarang nama niida mate saur-matua mauli bulung. Alai, molo mate saur-matua godang dope taida di masyarakat Batak.\nGodang do taboto rumang dohot ruhut-ruhut ni paradaton di ulaon saur-matua, jala hira dos do i dohot ulaon saur-matua namauli bulung. Molo masa ulaon si songon on di bona pasogit, olo do sampe lima ari manang lobi tahe asa ditaruhon bangke tu udean (batu na pir). Sai ditortori, digondangi, mungkin sipata asing tahe musik dibahen angka pinomparna laho pasangaphon natua-tuana naung jumolo i. Songon i angka sipanganon tu angka tutur, diparade do arian dohot borngin. Alai molo namasa di hita di tano parserahan on ndang pola be songoni tabahen. Songon i muse do niida angka naung niulahon ni angka tutur. Asal ma unang mangurangi makna ni paradaton i, disesuaihon ma tu angka situasi, kondisi, tempat, waktu, materi dohot angka pertimbangan naasing dope. Molo tung pe adong namasa di tonga-tonga ni keluar-ganta, tabahen ma nian ulaon i praktis, hot di ruhut dalihan natolu.\nAngka siulaon molo mate saur-matua ima:\nDibahen ma ulaon pangarapoton, sipata didok martonggo raja. Marpungu ma di si sian Dalihan Natolu. Marsipanganon do di son jala denggan manghatai angka raja. Ia di pangarapoton i hira napasahathon konsep di ulaon partuat ni namonding i do i, asa dituturi jala disauri angka tutur, lumobi sian horong ni hula-hula dohot tulang. Hira sarupa do tu ulaon sari-matua molo di angka pangarapoton.\nDitariashon haha/anggi ni hasuhuton ma angka konsep pangidoan nasida hombar tu napatuahon naung jumolo i. Sahat ma i tu namanjalo/pasangaphon angka hula-hula dohot tulang, songon i tu boan (galang) sipatupaon nasida dipartuat ni namonding (lombu manang horbo â€“gajah toba didok) ima panjuhuti, ulos saput, ulos holong, dohot angka na asing.\nMolo ina do namate saur-matua, dihatai ma sahat tu ungkap hom-bung. Alana, ina do sitiop hombung i. Na somal taida, molo di ulaon saur-matua di tano parserahan on, lumobi di Jabotabek sekitarna, gabe dipadomu (dipasada) nama galang (panjuhuti) di ulaon mangarapot dohot napasidunghon ari-ari ni namate i. Hape molo di bona pasogit asing do i dibahen. Jadi olo do dua pinahan manang sada sigagat duhut dipatupa di si, asing ni angka pandungoi.\nMolo taringot tu angka pambagian ni parjambaran juhut hot ma i mardalan sesuai tu adat nasomal dohot tu namasa di huta i (Samosir, Toba, Silindung, manang Humbang).\nDi ulaon adat namate saur-matua jot-jot do muse tahe tabege angka pandohan ima sijagaron, mardondon tua, dondontua, mangarapot, ungkap hombung, manuan ompu-ompu. Sudena i angka nauli ma i tutu, molo dung sian angka dos ni roha di panghataion.\nNamasa jala nasomal taida di ulaon adat namate saurmatua ima di na ro horong ni angka hula-hula laho pasahathon ulos holong tu sude ianakhon ni naung jumolo i, jala ingkon tangkas ma i muse dialusi hasuhuton di napasahathon piso-piso naganjang, ima berupa hepeng tu hula-hulana.\nMolo taringot tu pambagian ni jambar di ulaon saur-matua, somalnana, marguru tu hasomalan di luatna do i, hombar ma i tu hata ni natua-tua namandok:\nAsing dolok asing ma nang duhutna,\nAsing luat asing di nang ruhutna,\nGabe ma jala horas. Asi ma roha ni Tuhanta, dilehon di hita hahipason dohot hagabeon, hamoraon, hasangapon, asa dapot ma nang di hita songon hata ni umpasa:\nAndor halumpang ma togu-togu ni lombu,\nAndor hatiti ma togu-togu ni horbo.\nGabe jala horas hita on sahat tu saur matua,\nSahat tu na marnini sahat tu na marnono.\nBungaran Simanjuntak (M14)2008-02-28T04:01:55+07:00


Gareja dohot Pariwisata – Batak Indonesia\nRedaksi BatakIndonesia.com 2019-06-10 2 min read\nJAKARTA, BatakIndonesia.com — Sabulan na salpu, marnonang ma hami dohot sahalak pandita di Parbaba, Samosir. Nasida ima pandita resor di HKBP Resor Parbaba. Parnonangin i na mulana manaringot hatauon ni angka parhalado, lumobi sintua, laos sahat ma tu na manigati pariwisata, topetna boha ma haparsidohoton ni gareja laho manumpahi (mendukung) pariwisata Danau Toba.\n“Hupingkir, mansai denggan do paradeonta huria i laho patupahon program ‘Marpiknik so maninggalhon/mangalupahon parmingguon manang partangiangan. Ai na hubereng, mansai godang do angka na marpiknik tu Pasir Putih Parbaba on, na so marminggu be alani na marpiknik dohot marlangei di topi taon on. Hape, saganjang ni gala do dao ni Gareja Parbaba sian topi taon on. Boha molo dihobasi huria angka rumang ni parmingguon, partangiangan, manang perkemahan tu nasida? Ala, musengani, mansai denggan do partapahan ni gareja i tu angka ulaon sisongon i!”\nDomu tusi, nantoari marretreat do punguannami, Punguan Raja Siagian Anak dohot Boru (PRSB) Sektor Simalingkar tu Lumban Bul Bul Tobasa. Di homestay na di jolo ni Gareja HKBP Eben Ezer Lumban Bul Bul i ma deba hami marborngin. Di acara naung ditotophon panisia, adong do kebaktian padang na naeng patupaon di alaman ni homestay i.\nAla topet do inganan i di jolo ni gareja i, hudok ma tu panisia: “Ua di gareja on ma hita kebaktian?” Pendek sarito, satolop ma hami tu usulhi.\nHudapothon hami ma uluan ni huria i laho manghatahon tahinami. “Ingkon martanggungjawab do na mamangke gareja tu kerbersihan, ala marsogot pukul 7 pangkeon do gareja on tu kebaktian pagi!” Manigor i do alusnasida. Nian, toho do i, alai hurang pas do alus i domu tu gareja songon inganan partangiangan/ibadah. Saut do hami partangiangan di bagas gareja i.\nNdang apala mardiaimbar sian Gareja HKBP Parbaba, HKBP Eben Ezer Lumban Bul Bul holan marholang tembok do sian topi pasir ingan parmeaman ni angka parpiknik na di Lumban Bul Bul i. Gariada, pudi ni gareja i manigor tao i nama. Jala, lambas do alamanna di pudi ni gareja i. Mansai une do i gabe inganan kemah-rohani ni angka naposobulung, rupani.\nAlani, ninna rohangku, mansai une ma angka huria na tongon di inganan parpiknihan paradehon inganan dohot panghobasion tu angka parpiknik asa piknik mardalan dohot denggan jala marminggu ndang sundat, ai sai jotjot di Ari Sabtu dohot Minggu do nasida na marpiknik i.\nPrevious: HKBP Menyambut Era Baru ‘Kawasan Wisata Danau Toba’\nNext: Kawasan Wisata Danau Toba: Apa dan Bagaimana Promosinya?\nTotal views : 2139565